text:
Trevo ni isosiyete ikomeye cyane y'abanyamerika ikora umutobe mu bimera bitandukanye 174 ikawutunganya mu buryo bw'inyongeramirire bw"umwimerere hakoreshejwe Technology ya Micronisation. Icyo kinyobwa kifashishwa n'abantu benshi batandukanye hirya no hino ku isi bakakinywa mu rwego rwo kwiyongerera no kwibungabungira imibereho myiza, indyo yuzuye, kurwanya no kwirinda indwara zirenga 500 kimwe no kuzivura iyo wamaze kurwara, gusukura umubiri wose no gukuramo imyanda, uburozi n'ubumara mu ngingo zose ziwugize.
Iyi Company ikwirakwiza rero icyo kinyobwa ku isi yose ibinyujije mu ruhererekane rw'abantu benshi bafite intego imwe yo kubaka mu bantu ubuzima buzira umuze, kubaka ubukungu butajegajega ndetse no kugira umurage bazasigira isi n'abayituye.
Pascal Rwema Mahoro, Umuyobozi Mukuru Ushinzwe Inyigisho n'Amahugurwa mu Ishami Rya Trevo rikorera i Kigali mu Rwanda aratugezaho inzira 8 zitandukanye iyo Company ihembamo abiyemeje gukorana na Trevo n'uburyo watangira kwagura no kongera imari yawe wifashishije ikinyobwa cya Trevo.
Umuntu ukorana na Trevo neza agakora maximum arashobora kuronka ama commissions atandukanye ya Trevo inshuro 8 zitandukanye buri kwezi; ndaza kubibereka kuko Trevo ihemba buri cyumweru kuri buri wa 5 ku isi yose.
Uwemerewe guhembwa rero aba yakoranye na Trevo akazi ko gukwirakwiza Products zayo ku bantu batandukanye hirya no hino ku isi binyuze muri Network Marketing, agakurikiza amategeko n'amabwiriza dusanga muri compensation plan ya Trevo yitwa "8 Ways To Make Money with Trevo".
Inzira #1: Kurangura Products za Trevo kuri macye ukazigurisha wongereyeho inyungu ya 25% - 40%.
Buri mu member wa Trevo (Life & Health Coach) yemerewe kurangura inshuro zose ashatse mu kwezi products za Trevo akazidandaza ku ba clients be yongereyeho marge ya 25% - 40% y'inyungu ye yihemba arangije kugurisha.
Ashobora kandi no kujya azana muri Trevo special members twita Elite Customers bamara kwinjira akababonaho 20% y'agaciro ka Products baguze n'izo bazagura ikindi gihe cyose uko bazongerakugaruka.
Iyo aba Elite Customers babonetse muri network yawe kandi nabwo urabahemberwa muri ubu buryo bukirikira:
2nd Generation: 4%; naho kuva kuri 3rd Generation kugera kuri 8th Generation: 3%.
Icyitonderwa: kimwe n'izindi commissions tuza kubona mu zindi nzira 7 mu kanya, hasabwa ko uba uri Qualified (kugura wowe ubwawe amacupa 6-16oz) buri kwezi kubanziriza ukwo izo Commissions zizatangwamo.
Aha kuri iyi nzira ya mbere, ndashishikariza buri mu member wese gukoresha uko yashobora kose akabona abamugurira Products za Trevo kamwe kamwe benshi bashoboka, kubera ko nyuma yo kunywa ho akumva uko Trevo imeze, akumva uburyohe n'akamaro kayo Icya mbere bamwe muri bo bahora bazigutuma ukunguka ya 25% - 40% twavuze haruguru, Icya Kabiri ni naho ukura abandi ba members bo kwinjira muri Trevo maze ukabona Commissiyo zo Kwinjiza abantu duhise dukurikizaho:
Inzira #2: Commissions zo kwinjiza abandi ba Members muri Trevo (PowerStart Commissions):
Kuba umunyamuryango wa Trevo ukora na Business bisaba ko wowe ubanza ukagura "System yitwa PowerStart", ni nabwo nyuma yo kuyigura ushobora gutangira kuzana abandi ba members muri Trevo maze ukabihemberwa. Iyo abo ba members bashya baje na bo bakagura PowerStarts zabo, bakakwigana bakazana abandi ukomeza na bo kubahemberwa kandi atari wowe wabazanye, ibyo bikanyura mu ma generations 8 yose agukomokaho.
Dufashe nk'urugero wowe ubwawe usoma ibi winjiye muri Trevo, waguze PowerStart yawe, wemerewe kujya uzana abandi ba members kandi na bo ukabigisha kugurisha no kuzana aba Elite Customers, ukanabatoza na bo kubikora bityo bityo ukazageza igihe kitazwi... (Nta mubare uyu n'uyu utegetswe kuzana kugeza Infinity, icya ngombwa ni uko uzi neza ko uko uzanye umuntu ubihemberwa kandi uwo muntu akaba ashobora kuzana abandi ukabahemberwa na bo bakazana abandi ugakomeza guhembwa kugeza ku rubyaro rwa 8 inyuma yawe.
TREVO rero ifite PowerStarts 5 zitandukanye,, iya mbere yitwa PowerStart Business System Level 6, igurwa Frw 1,037,000 bakaguhamo amacupa 48 ya Trevo Juice ukagurisha ku Frw 25,000 rimwe rimwe;
Iya kabiri yitwa Power Start Business System Level 5, igurwa Frw 703,000 bakaguhamo amacupa 30 ya Trevo Juice ukagurisha Frw 25,000 rimwe rimwe;
Iya gatatu yitwa PowerStart Business System Level 4, igurwa Frw 448,000 bakaguhamo amacupa 18 ukagurisha Frw 25,000 rimwe rimwe ukagaruza Capital yawe;
Iya Kane yitwa PowerStart Business System Level 3, igurwa Frw 317,000 bakaguhamo amacupa 12 ya Trevo Juice ukagurisha ku Frw 30,000 rimwe rimwe ukagaruza Capital yawe;
Naho iya gatanu ikiitwa PowerStart Business System Level 2, igurwa Frw 177,500 bakaguhamo amacupa 06 ya Trevo Juice ukagurisha ku Frw 30,000 ukagaruza Capital yawe.
Mu gutangira Business ya Trevo rero, buri member wese yihitiramo aho atangirira agura imwe muri izo Systems, ushobora gutangirira ku igurwa macye ukazagenda ukora icyo twita Upgrade buhoro buhoro uko wongeye gukenera izindi kugeza ugeze kuri Level ya 6, Igihe kiri Recommended akaba ari iminsi 90 ukaba ubirangije ariko si itegeko.
Why Upgrade? Kubera ko iyo uri kuzana abandi ba members muri Trevo ugenda uhura n'abandi bantu batandukanye winjiza, iyo rero uwo muntu umuzanye akagura PowerStart iruta mu gaciro iyo wowe waguze, Commissions baguhemba bakora nk'aho uwo muntu na we yaguze ingana n'iyo nawe waguze, ibyo rero bikagutera guhomba izindi commissions. (Turatanga urugero mu kanya).
Tumaze rero kubona PowerStarts zitandukanye wowe ubwawe uzajya ugurisha abantu batandukanye ubinjiza muri Trevo hanyuma ugahembwa ama commissions.
Izi PowerStarts zose ni ibidandazwa byawe bitazigera bishira mu iduka ryawe muri Trevo, kandi ntuzongera kurangura ukundi wowe uzabidandaza ntibizashira iteka ryose, ari nayo difference imwe muri nyinshi iyi business itandukaniyeho n'izindi abantu bamenyereye gukora... Bo iyo ibidandazwa bishize mu iduka basubirayo kurangura ibindi bikongera kubasaba Capital/igishoro/Investment nshya.
Reka noneho rero turebe ukuntu uhembwa wagurishije PowerStart ku muntu mushya wazanye:
(i) Iyo uzanye umuntu akagura PowerStart Level 6 kandi nawe ari yo waguze cyangwa se umaze kuyigezaho, Trevo iguhemba 25% times $960 x Frw 750 = Frw 180,000; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
(ii) Iyo uzanye umuntu akagura PowerStart Level 5 kandi nawe ari yo waguze cyangwa se umaze kuyigezaho, Trevo iguhemba 25% times $645 x Frw 750 = Frw 120,938; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
(iii) Iyo uzanye umuntu akagura PowerStart Level 4 kandi nawe ari yo waguze cyangwa se umaze kuyigezaho, Trevo iguhemba 25% times $405 x Frw 750 = Frw 75,938; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
(iv) Iyo uzanye umuntu akagura PowerStart Level 3 kandi nawe ari yo waguze cyangwa se umaze kuyigezaho, Trevo iguhemba 25% times $282 x Frw 750 = Frw 52,875; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
(v) Iyo uzanye umuntu akagura PowerStart Level 2 kandi nawe ari yo waguze cyangwa se umaze kuyigezaho, Trevo iguhemba 25% times $150 x Frw 750 = Frw 28,125; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
Icyitonderwa: Nk'uko nabibabwiye kare, iyo uzanye umuntu cyangwa se uwo muntu akaba yinjijwe n'abandi muri Generations zawe uko ari 8, uwo muntu akagura PowerStart iruta iyo wowe waguze, commissions uhembwa zibarwa hakurikijwe PowerStart level yawe wowe waguze.
Urugero: Brigitte yinjiye muri Trevo agura PowerStart Level 3 noneho nyuma y'iminsi ibiri azana Gaudence uyu we agura PowerStart Level 6; Brigitte yari yemerewe guhembwa commission ingana na 25% Times $960 x Frw 750 = Frw 180,000 ariko siyo ahabwa... Baramuha 25% times $282 x Frw = Frw 52,875; noneho andi asigaye Frw 127,125 bashakishe mu gisekuru Birigitte akomokamo umuntu uri hafi kuruta abandi waguze PowerStart Level 6 abe ari we bayahemba... Itegeko rya Zahabu muri Trevo rirakurikizwa cyane: icyo ushaka ko abagukomokaho bagukorera ni wowe ubanza kugikorera abagutanzemo, Right?
Ngibyo rero ibihembo umuntu ahembwa buri gihe uko azanye abandi bashoramari bashya muri Trevo cyangwa se bakaza bakomotse ku bo wigeze kuzana mu ma generations 8 yagukomotseho kuva aho ugereye mo.
Mwiboneye ko Brigitte yakoze akazi gakomeye akazanira Trevo umushoramari waguze PowerStart Level 6 ku Frw 1,037,000 ariko yajya guhembwa bakamuha macyeya... Aha ni igihombo kinini cyane rwose, Right?
Ni ku bw'iyo mpamvu Trevo yateganirije abantu bose batangirira Business yabo ku ma Levels matoya uburyo bwo kuzamuka mu ntera zo Kwinjira (PowerStart Levels binyuze munzira yitwa Upgrade, aho wongera kugura differance yaburaga igihe winjiraga noneho bucye bucye ukazashyika ku rwego rwa PowerStart Business System Level 6, aho utazongera guhomba ukundi na gato. Upgrade rero ni yo nzira tugiye kureba ya 3 Trevo izajya iguhemberamo:
Inzira #3: UPGRADE: Guhemberwa abantu bo muri Team yawe bazamutse mu ntera ya PowerStart nto bagana ku rwego rwisumbuyeho.
Abashoramari bose batatangiriye Business yabo kuri PowerStart Level 6 tumaze kubona ko mu rwego rwo kwirinda igihombo, bakomeza kugaruka bagura izindi Levels ziruta iyo binjiriyeho maze bakemererwa guhembwa Commissions zisumbye izo bajyaga babona.
Icyo gihe rero wowe abo bantu bakomokaho ukomeza kongera kubona izindi Commissions utabonye igihe binjiraga muri ubu buryo bukurikira:
(i) Iyo uzanye umuntu akoze Upgrade ava kuri PowerStart Level 2 ajya kuri Level 3 kandi nawe ari yo waguze cyangwa se umaze kuyigezaho, Trevo iguhemba 25% times $132 x Frw 750 = Frw 24,750; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
(ii) Iyo uzanye umuntu akoze Upgrade ava kuri PowerStart Level 2 ajya kuri Level 4 kandi nawe ari yo waguze cyangwa se umaze kuyigezaho, Trevo iguhemba 25% times $255 x Frw 750 = Frw 47,813; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
(iii) Iyo uzanye umuntu akoze Upgrade ava kuri PowerStart Level 2 ajya kuri Level 5 kandi nawe ari yo waguze cyangwa se umaze kuyigezaho, Trevo iguhemba 25% times $495 x Frw 750 = Frw 92,813; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
(iv) Iyo uzanye umuntu akoze Upgrade ava kuri PowerStart Level 2 ajya kuri Level 6 kandi nawe ari yo waguze cyangwa se umaze kuyigezaho, Trevo iguhemba 25% times $810 x Frw 750 = Frw 151,875; kuri Generation ya 2 uhabwa 6%; kuri Generation ya 3 uhabwa 5%; kuri Generation ya 4 uhabwa 3%; kuri Generation ya 5 uhabwa 2%, naho kuva ku ya 6, iya 7 n'iya 8 ugahabwa 1%.
Kuva ku zindi levels zo hagati uzamuka kugeza kuri Level 6 mbibahayemo Homework kugira ngo ndebe ko mwakurikiye, ariko muzanabisanga muri Compensation Plan nshya ya Trevo irimo irategurwa muri USA n'ababishinzwe muri Marketing Team.
Business ya Trevo rero ubundi iryohera ku nzira tugiye kureba ya 4: Twabonye ko buri mu coach ushaka guhembwa buri kwezi agomba kuba Actif yigurira amacupa 6 ku Frw 114,500 bityo agahora yemerewe guhembwa ama commissions yose Trevo itanga na za Promotion Prizes zitandukanye.
Iyo rero aba coaches bari muri Team yawe bagura products za Trevo zibemerera guhembwa aribyo twita AUTOSHIP cyangwa se QVP, wowe bakomokaho nawe uhembwa andi mafaranga mu buryo bukurikira:
Inzira #4: AUTOSHIP or QVP = Qualifying Volume Points:
Guhemberwa abantu bo muri Team yawe bagarutse kugura Products zibemerera guhembwa cyangwa se izo bagiye kwikoreshereza bisanzwe mu ngo zabo:
Iyo abaguze bari kuri 1st na 2nd Generations zawe wowe uhabwa 7%; Generation ya 3, iya 4, iya 5 n'iya 6 wowe uhabwa 5%; naho Generation ya ya 7 n'iya 8 wowe uhabwa 4%.
URUGERO RUFATIKA: Xtophe Ntwari murabizi ko ari umu coach umaze igihe yinjiye kandi ko ahora ari actif buri kwezi, ie. agura amacupa 6-16oz amwemerera guhembwa commissions zose Trevo itanga.
Afite aba Coach 5 kuri 1st Generation kandi na bo ni Actifs, ndetse baramwiganye buri wese azana 5 bari actifs, nabo bazana abandi gutyo gutyo kugera kuri Generation ya 8 aho abantu bagwiriye cyane barenga 500,000 kandi bose bagura buri kwezi QVPs zabo. Dore amafaranga Xtophe azajya ahembwa buri kwezi:
1st Generation: Abantu 5 x 105 x Frw 750 x 7% = Frw 27,563;
2nd Generation: Abantu 25 x 105 x 750 x 7% = Frw 137,813;
3rd Generation: Abantu 125 x 105 x Frw 750 x 5% = Frw 492,188;
4th Generation: Abantu 625 x 105 x Frw 750 x 5% = Frw 2,460,938;
5th Generation: Abantu 3,125 x 105 x Frw 750 x 5% = Frw 12,304,688;
6th Generation: Abantu 15,625 x 105 x Frw 750 x 5% = Frw 61,523,438;
7th Generation: Abantu 78,125 x 105 x Frw 750 x 4% = Frw 246,093,750;
8th Generation: Abantu 390,625 x 105 x Frw 750 x 4% = Frw 1,230,468,750;
Grand Total = Frw 1,553,509,128.
Humiriza ku maso yawe utekereze wowe winjiza ayo mafaranga buri kwezi n'ukundi kuje ukayinjiza bityo bityo uzumva ko nta bukene bushobora kuzongera kwinjira mu muryango wawe n'abazagukomokaho bose. Ibi kandi birashoboka cyane, niba wowe n'abantu 5 mufashe icyemezo mukyiyemeza kubikora kandi buri wese muri 5 akabimenyereza 5 be mpaka kugera kuri 8th Generation.
Twe tumaze imyaka 3 dutangiye uru rugendo hari aho tumaze kugera, namwe rero nimugire courage muze cyane turabategereje, tuzabashyigikira muzagera kure.
Inzira #5: Guhembwa Commissions za Bulk Packs:
Iyo ushaka kugura products nyinshi za Trevo kubera ko ufite aho uzicururiza handi henshi kandi hanini nko mu ma SuperMarkets, Pharmacies n'abandi bagutuma nyinshi, ni byiza kuzirangura unyuze mu nzira ya Bulk Pack kubera ko muri Autoship/QVP ho hari limites udashobora kurenza keretse uguze inshuro nyinshi zitandukanye kugeza ugeze ku mubare ushaka.
Abandi ba members rero muri Team yawe bazaba bashaka kurangura products nyinshi bakabikora batyo nanone uzongera uhembwe andi mafaranga ya buri kwezi aturutse ku byo baranguye kuva kuri 1st Generation kugeza kuri 8th generation, na cyane cyane ko hari Products dufite nka T2go na RP3 na FP3 utashobora kubona uzikeneye utaziguriye muri ubwo buryo bwa Bulk Pack:
1st Generation: 15%; 2nd Generation: 7%; 3rd na 4th Generation: 6%; 5th na 6th Generation: 3%, naho 7th na 8th Generation: 1%
Aha sinirirwa njya mu mibare, ariko ndatanga urugero rumwe:
Amacupa menshi ya Trevo umuntu ashobora kurangura inshuro imwe ni 72 ku Frw 1,332,500.
Umuntu uyaranguye rero ari mu Team yawe kuri 1st Generation umuhembwaho aya mafaranga: 15% x Frw 750 x 1,224 = Frw 137,700. Hari umunsi rero uzagera, Team yawe yarabaye nini, abantu 1,000 ku isi yose bayarangurire rimwe mu kwezi hanyuma winjize kuri account yawe andi Frw 137,700,000 maze imari yawe ikomeze gukura ubutitsa.
Inzira #6: Guhemberwa muri GLOBAL LEADERSHIP RECOGNITION SYSTEM:
Abashoramari barusha abandi gukora neza bubaka Teams zikomeye bagera ku rugero rushyitse maze bagatangira guhemberwa ibikorwa Trevo iba yakoreye mu isi yose buri kwezi. Ibi bivuze ko hatitawe ku gihugu urimo, 1% ya sales zose zakozwe ku isi uzabonaho umugabane wawe inshuro 15 zitandukanye bitewe n'ubunini bw'ikipe/Team wubatse ubwawe.
Muri iki gihe, amafaranga macye ni Frw 150,000 buri kwezi ku muntu ufite Team y'abantu 130 bari actif;
Frw 350,000 buri kwezi ku muntu ufite Team y'abantu 170 bari actif;
Frw 500,000 buri kwezi ku muntu ufite Team y'abantu 200 bari actif;
Frw 850,000 buri kwezi ku muntu ufite Team y'abantu 230 bari actif;
Frw 1,200,000 buri kwezi ku muntu ufite Team y'abantu 260 bari actif;
Frw 2,500,000 buri kwezi ku muntu ufite Team y'abantu 450 bari actif;
Frw 3,000,000 buri kwezi ku muntu ufite Team y'abantu 550 bari actif;
Frw 3,500,000 buri kwezi ku muntu ufite Team y'abantu 650 bari actif;
Frw 4,000,000 buri kwezi ku muntu ufite Team y'abantu 750 bari actif; na
Frw 5,000,000 buri kwezi ku muntu ufite Team y'abantu 850 - 1,000 bari actif.
Aya mafaranga akomeza kwiyongera uko n'abantu barushaho kugwira mu ma generations 8 agukomokaho uko iminsi irushaho kugenda.
Inzira #7: Guhembwa imodoka nshya ikwiriye Umuyobozi:
Umuntu wese ushobora kubaka ikipe/Team y'abantu kuva kuri 450 kuzamura bahora ari actif buri kwezi, abo bashamikiye kuri 3 cyangwa barengaho yizaniye ubwe, buri myaka 5 ahabwa imodoka nziza kandi nshya, 0.00KM, yakozwe muri uwo mwaka umuhigo yawesherejemo. Kugeza ubu mu Rwanda umuntu 1 gusa ni we wamaze guhembwa iyo modoka, agaciro kayo ni Frw 35,000,000.
Hari kwigwa uburyo mu minsi iri imbere umuntu yazajya yihitiramo inzu binganya agaciro mu mwanya w'imodoka ariko ntibiremezwa.
Noneho rero na Sky is no longer the limit...
Inzira #8: Guhabwa igihembo cyagenewe imbabare n'abakene:
Muri iyi Gahunda, abantu bose bageze ku rwego rwa Black
Diamond Elite Executive no hejuru yarwo, ie. bafite Team irimo abantu bari Actif byibura 3,000 kuzamura kandi bubakiye ku bawe wizaniye batari munsi y'umunani (8), bahabwa inyongezo zigenerwa imbabare. Ubwabo bakihitiramo itsinda bifuza guhesha umugisha, bagategura umushinga Trevo ikawukora mu izina ryabo kandi bakabikora mu gihugu n'ahantu bihitiyemo aho ari ho hose ku isi.
• Dufite Kampuni IKOMEYE
• Dufite Ikinyobwa GIKOMEYE
• Dufite Gahunda yo kwishyura komisiyo IKOMEYE
• Dufite Ibiro byo kuguha ubufasha BIKOMEYE
IKI RERO NI CYO GIHE CYAWE NGO AMATEKA Y’UBUZIMA BWAWE AHINDUKE!... Ni wowe wo gufata icyemezo cyo gushora UYU MUNSI.
1. Abantu mwamaze gusoma neza izo nzira uko ari 8,
2. mukumva rwose mukwiriye gufata icyemezo cyo gutangira aka kazi,
3. Mukaba mufite igishoro cyo gutangira; ntimucyererwe ahubwo mutebuke. Mwahamagara kuri +250788350075 biteguye kubakira neza no kubafasha mugasinya Contract mugatangira.


c: text/html

text:
Ni uburyo buzajya bukora hatabayeho kujya gushyira amafaranga kuri sim card yawe, ahubwo nkuko Bluetooth ikora, abafite iyi porogaramu yiswe MeshaTalk bazajya babasha kuvugana cyangwa kwandikiranwa nta kiguzi kindi bibasabye.
MeshTalk ikora mu buryo bujya gusa n’ubwo ibyombo bikoramo ndetse igiye kuzashyirwa mu bikoresho byifashisha Android ku buryo atari nka porogaramu uzasabwa kubanza kumanura kuri Play Store ahubwo yo uzajya uyisangamo nkuko ubona Calculatrice.
Techjuice dukesha iyi nkuru yanditse ko Oppo nta makuru menshi iratangaza ku mikorere y’iyi porogaramu cyangwa ikoranabuhanga ryifashishijwe mu kuyikora ndetse n’igihe izashyirirwa mu bikoresho byifashisha Android.
Iyi porogaramu yitezweho gufasha abantu mu gutumanaho mu buryo bw’amajwi cyangwa ubutumwa bwanditse mu gihe bari mu bice by’icyaro ahatari internet, cyangwa mu bice guhamagarana bisanzwe bigorana kubera nta minara ya telefone ihari.
Abashinzwe itumanaho muri Oppo batangaje ko iyo porogaramu ishobora gukoreshwa ‘igihe icyo aricyo cyose umuntu ageze ahari ikibazo cy’itumanaho risanzwe ridakora uko bikwiye’.
Bati “Urugero nk’igihe waba ukigera ku kibuga cy’indege mu gihugu cy’amahanga, ugiye kure y’umuhanda, witabiriye ikirori, imikino cyangwa imurikabikorwa iri koranabuhanga ryaguha igisubizo mu gihe uhahuriye n’ikibazo kubera ko irindi tumanaho ridakora.”
Si ibyo gusa kuko Oppo ivuga ko iyo porogaramu ishobora no kwifashishwa mu gihe habaye ikibazo kidasanzwe itumanaho mu gihugu rigahagarara wenda bitewe n’ibiza cyangwa indi mpamvu.

robotstxt: allowed

filter: keep


text:
CHORALE SLOAM IRAKATAJE MU RUGAMBA RWO KWITEZA IMBERE !
Yanditswe na: Ubwanditsi
2014-03-11 04:52:05
Chorale Sloam ikorera umurimo w’Imana mu itorero ADEPR, paroisse ya Gasave, umudugudu wa Kumukenke irakataje mu rugamba rwo kwiteza imbere.
Sloam yavutse mu mwaka w’ 1992, itangirana abaririribyi bake, Imana ikomeza kugenda iyagura ubu igeze ku baririmbyi 86 no ku bikorwa bitandukanye birimo ivugabutumwa n’ibindi by’iterambere.
Muri uko kwaguka, Sloam yagiye ikora umurimo w’Imana hirya no hino mu gihugu. Tuganira na Bwana Munyaneza Medard uyoboye iyi chorale, yadutangarije ko mu rwego rwo kwiteza imbere mu buryo bufatika babashije kwigurira taxi minibus ibazanira amafaranga. Banabashije kandi kubaka icyumba cy’amasengesho kizajya kibafasha mu gihe bateguye amasengesho, ndetse no ku bandi bakunze guhura n’ikibazo cy’aho basengera bazajya babafasha.
Kuri ubu kandi chorale Sloam igiye gushinga recording studio, kugira ngo izajye ibafasha mu gusohora ibihangano byabo. Mu kiganiro yagiranye na rwandagospel.com, Medard yavuze yuko amakorali menshi ategereza ko abaririmbyi bayiha amafaranga, ariko Sloam yo yihaye intego ko izajya iba ari yo ahubwo ifasha abaririmbyi bayo.
Chorale Sloam ikomeje gukora umurimo w’Imana. imaze gusohora albums 2 z’amajwi, “Iyo yakubashye”, na “Inzira yo gukiranuka”. Bafite kandi album video 1, muri uyu mwaka wa 2014 bakaba barimo gukora album ya 3 irigukorerwa muri New Melody Studio.
Janvier Kwizera


text:
Urubyiruko rusaga 1000 rumaze guhabwa amahirwe yo kwimenyereza umwuga mu buhinzi
Yanditswe na MUKAGAHIZI ROSE
Umunyamabanga wa Leta muri Minisiteri y’Ubuhinzi n’Ubworozi Nsengiyumva Fulgence aravuga ko urubyiruko rusaga 1000 rwize amasomo y’ubuhinzi, ubworozi n’ibindi bifite aho bihuriye n’ubuhinzi bamaze guhabwa amahirwe yo kwimenyereza umwuga kandi ko ari igikorwa kirushaho gutanga umusaruro mu buhinzi.
Ibi yabivuze ejo hashize tariki 6 Kamena 2018 ubwo urubyiruko rugera kuri 250 rwiyongera ku rundi 1150 rwize iby’ubuhinzi rwahabwaga amahirwe yo gutangira kwimenyereza umwuga w’ubuhinzi n’ubworozi bavana ibyo bize mu mutwe bakabishyira mu ngiro.
Aba 250 batoranyijwe mu bandi benshi badafite akazi bakaba biyongereye ku bandi 1150 na bo bari hirya no hino mu gihugu bakorana na Koperative z’ubuhinzi, mu bijyanye no kuberekera uko bakoresha neza inyongeramusaruro, kubabwira igikenewe ku myaka yabo ngo ikure neza n’ibindi.
Ubusanzwe iyi gahunda yo kwimenyereza yamaraga amezi atandatu, ariko ku busabe bwa Minisiteri y’Ubuhinzi n’Ubworozi yagiranye amasezerano n’ikigo gishinzwe kongera ubumenyi muri Nyakanga 2017, ko aba bazajya bamara umwaka, bakajya bahabwa frw 50 000 yo kwifashisha buri kwezi.
Yagize ati: “Kuri ubu dufite urubyiruko rwize ubugoronome, ikoranabuhanga, icungamutungo, ishoramari, ubumenyi bw’Isi n’ibindi bizarushaho gutuma koperative zicunga umusaruro neza bashobora kujya gufasha igikorwa cy’ubuhinzi kugira ngo gitere imbere haba kugeza umusaruro ku isoko, koperative yongere umusaruro ariko ucungwe neza bityo, ubuhinzi bugire uruhare mu kungura ubukora”.
Nsengiyumva avuga ko iyi gahunda izateza ubuhinzi bw’igihugu imbere, yizeza ubufatanye busesuye asaba uru rubyiruko kwinjiza impinduka mu buhinzi.
Yagize ati “Gahunda ijyanye no guhamagarira urubyiruko kwitabira kugira uruhare rugaragara mu mwuga w’ubuhinzi ni gahunda yatangijwe na Minisiteri y’Ubuhinzi n’Ubworozi ifatanyije n’Urwego rw’Igihugu rw’Iterambere RDB, ishami ryayo rishinzwe kongerera ubumenyi n’ubushobozi urubyiruko rurangije amashuri”.
Umunyamabanga wa Leta muri MINAGRI yavuze ko iyi gahunda ngo imaze amezi 7 itangiye. Ati “Twayitangiye mu buryo bw’umwihariko dutangirana n’urubyiruko rwize ubuhinzi n’ibijyanye, uyu munsi tumaze kugera ku rubyiruko rusaga 1000. Ikintu cya mbere uru rubyiruko twohereje hirya no hino rukora ni ugufasha abahinzi na bo kwifasha ubwabo. Urubyiruko rwaminuje mu buhinzi rurafasha abahinzi kwifasha bimenyereza umwuga w’ibyo bize bakava mu bitabo bakajya mu bikorwa, kwiha amahirwe yo kwishakira akazi bitewe n’ubumenyi bagaragaje imbere y’abahinzi bagiye gutoza hanyuma no gufasha kongera umusaruro w’ibikomoka ku buhinzi n’ubworozi ”.
Kugeza uyu munsi uru rubyiruko harimo abarimo gufasha abahinzi b’ibirayi bari mu makusanyirizo, ndetse no mu butubuzi bw’imbuto, hari abafasha abahinzi b’umuceri mu bishanga bitandukanye, hari abari mu buhinzi bw’imboga cyane cyane mu mujyi wa Kigali, hari abari mu buhinzi bw’imyumbati, abari mu bworozi bafasha aborozi batandukanye mu bijyanye no kongera no gutunganya umukamo, n’abandi bari mu gihingwa cy’urutoki.
Kuri ubu, Minisiteri y’Ubuhinzi n’Ubworozi ngo kubaha imbaraga no kubongerera ubushobozi bw’imiyoborere ya za koperative n’amakampani y’abahinzi bizatuma bafasha mu miyoborere n’imitunganyirize n’imikorere ya koperative.
Uru rubyiruko rwimenyereza umwuga rusabwa gukorera iwabo mu rugo ahashoboka, gukorera iwabo mu rugo aho rukomoka.
Yagize ati: “Bishatse kuvuga ngo bwa bufasha mubona bw’akanozangendo buzabafashe mu itumanaho, mutazavunika muva mu karere kamwe mujya mu kandi kwimenyereza umwuga ndetse nukorana na babandi b’iwanyu bakwegereye banezezwe n’ibyo bafashwa n’umwana wabo ndetse bishimire ibyo namwe mwamaze kwigezaho”.
Yibutsa uru rubyiruko ko rutagiye kwiga cyangwa se kuba abayobozi b’amakoperative cyangwa se kampani ahubwo ngo rugiye kwerekana icyo rushoboye kugira ngo bibe umwanya kuri bo wo kuba bakwihangira umurimo.
Mutoni nyuma yo kwimenyereza umwuga yabashije kwihangira umurimo
Umwe umaze igihe mu imenyerezamwuga yatanze ubuhamya bw’ibyo yabonye mu kazi ngiro mu mezi agera kuri 6 yimenyereza umwuga yasangije ubunararibonye yakuye mu kwimenyereza umwuga icyo yigejejeho.
Mu buhamya bwa Mutoni Solange wize ubuhinzi n’ibijyanye na bwo, amaze amezi atandatu yimenyereza umwuga muri Minisiteri y’Ubuhinzi n’Ubworozi mu gishanga cya Kajeki giherereye mu mujyi wa Kigali aho akora mu buhinzi bw’imboga, yavuze ko afatanya n’abahinzi umunsi ku munsi mu byo bamenyereye basanzwe bakora ariko na we akabungura ibishyashya azi kandi ngo byatanze umusaruro mwiza.
Yagize ati “Kwimenyereza umwuga byamfashije ikintu gikomeye cyo gukura mu mutwe ibyari birimo mbishyira mu ngiro, nabonye ko ubuhinzi bushoboka kuko nge ubwange natangiye umushinga wo guhinga imboga ku nkengero z’ikiyaga cya Mugesera, mbikuye kuri iyi nyoroshyangendo bampa kubera ko buri muntu bamuha ahamwegereye nta bwo bigusaba gutega ahubwo ugenda n’amaguru”.
Ashimira urugaga rw’urubyiruko rukora mu buhinzi (RIAF) yatekereje ku rubyiruko, ashimira Minisiteri y’Ubuhinzi n’Ubworozi nayo yatekereje ko hari abantu bize ubuhinzi.
Nsengiyumva ashimira abaterankunga barimo USAID na RIAF. Muri uyu muhango wo gutangiza gahunda y’imenyerezamwuga ku bufatanye na USAID ndetse na RIAF abasaba ubufatanye mu guteza imbere ubuhinzi n’ubworozi bw’umwuga.
Yagize ati “Muri Minisiteri y’Ubuhinzi ikintu cya mbere ni ugufasha abahinzi, abafatanyabikorwa bose babirimo muri icyo kiciro gutuma Abanyarwanda bagira ibiribwa bihagije. Ikindi cya kabiri ni uko ubuhinzi bugomba kugira uruhare rugaragara mu bukungu bw’igihugu, ibyo ni byo Minisiteri y’Ubuhinzi n’Ubworozi igomba gusigasira ku buryo ibyo bigerwaho, tukaba twibwira rero ko tutagomba kwirarira ko nka minisiteri dushobora kubigeraho twenyine, kandi tugomba gukora ibikorwa bizaramba. Nta buryo bizaramba rero tudashyizemo amaraso mashya cyane cyane y’abakiri bato”.
Kuba mu bantu bakora mu gihugu bafite icyo bakora 70 % bakora mu rwego rw’ubuhinzi ariko kugeza ubu hakaba higanjemo abakuze akenshi badasobanukiwe n’umwuga barimo bakora Nsengiyumva asanga ibanga ryo gushyigikira abato mu mwuga w’ubuhinzi ari igisubizo kirambye.
Ati “Nimujya gukorana na bo muzasanga hari byinshi bazi ariko namwe hari byinshi muzi bikozwe mu buryo bw’ikoranabuhanga, mu buryo bwa tekiniki, bituma umusaruro wiyongera. Ng’ibyo ibyo tubashakaho”.
Mukarugira Erotide, ukomoka mu murenge wa Kibungo, Akarere ka Ngoma, yize ubuhinzi, amaze imyaka ine arangije kaminuza mu buhinzi, ari mu bahawe imenyerezamwuga.
Avuga ko ari ibintu byamushimishije, kuko ngo iyo bari kwiga mu ishuri umuntu agerageza gufata ibintu mu mutwe, akumva afite amatsiko yo kubishyira mu bikorwa, akumva ushaka kujya mu murima kugira ngo umuntu yimenyereze ubuhinzi.
Ati “Batugiriye neza, hari aho bizankura naho bizangeza, bizangirira akamaro, ni amahirwe akomeye baduhaye, ndashimira Leta y’u Rwanda yarebye kure kubera ko abantu twize ubuhinzi turi benshi kandi ubuhinzi ni cyo kintu buri wese aheraho yaba umuntu ufite akandi kazi akeneye ibintu biva mu buhinzi, kubera ubuhinzi bwashyizwemo ingufu igihugu cyacu kizarushaho gutera imbere”.
We na bagenzi be bashimira Leta y’u Rwanda uburyo ishyira ingufu mu kwita ku rubyiruko bakizeza ko bazakora ibishoboka byose kugira ngo umusaruro uva mu buhinzi urusheho kwiyongera.


text:
UNICEF: Umwana wese afite uburenganzira bwo gutera imbere
Yanditswe na Mukagahizi Rose
Nathalie Hamoudi, Umuyobozi wungirije uhagarariye Ishami ry’Umuryango w’Abibumbye ryita ku bana UNICEF mu Rwanda, asanga umutekano w’umwana ari ikintu k’ingenzi kandi ko buri mwana wese afite uburenganzira bwo gutera imbere.
Mu muhango wo gutaha ku mugaragaro Urugo Mbonezamikurire rwo ku isoko rya Kamembe rwashyizweho n’Umuryango Uharanira Iterambere ry’Umuturage n’Uburenganzira bwa muntu (ADEPE), ku nkunga y’Umuryango w’Abibumbye wita ku bana (UNICEF), Nathalie Hamoudi yavuze ko umwana ari umuntu ufite munsi y’imyaka 18 y’amavuko, buri mwana wese akaba afite uburenganzira bwo gukina, kugira icyo avuga kimwerekeyeho abinyujije mu gushushanya, mu kuganira, mu gukora umuziki, kuririmba, kuvuga, kubaka utuntu duto duto ndetse no kwandika.
Yagize ati: “Buri mwana rero afite uburenganzira ku burere buzatuma atangira neza mu myaka ye ya mbere akaba umuntu ufite kamere nzima, akagira ibyo ashoboye ndetse akazakurana byose akeneye, bityo akaba umuntu mukuru wujuje ibyangombwa byose.”
Avuga ko mu mwaka wa 1991 Leta y’u Rwanda yiyemeje kubahiriza uburenganzira bw’umwana kandi buri mwaka uko barushaho kugenda batera imbere bagira igikorwa gishya kigendanye n’uburenganzira bw’umwana.
Hamoudi yagize ati: “Ni yo mpamvu mubona tugerageza kugera ku bikorwa by’ubufatanye mu iterambere kandi mu burenganzira bw’umwana mu masezerano u Rwanda ruhagaze neza.”
Akomeza agira ati: “Muri iki gihe dufite urugamba kugira ngo uburenganzira bw’umwana buge ahantu hose bushobora kuvugwaho kugira ngo ababyeyi n’abana bagire imibereho myiza.”
Ashima ibyo ababyeyi bagenda bageraho iyo abana babo bari mu bigo mbonezamikurire. Yibutsa ababyeyi ko ari inshingano zabo kubera abana urugero rwiza.
Yizeza ko UNICEF izakomeza igakorana na Leta n’ababyeyi kugira ngo abana bagire uburere bwiza kandi bakure neza.
Mu rugo mbonezamikurire umwana ahabonera umutekano
Nathalie Hamoudi avuga ko mu rugo mbonezamikurire umwana ahabonera umutekano, gukanguka mu bwenge, isuku n’isukura. Hari kandi ubumenyi mu kurera umwana, ubuzima, imirire, uburezi n’ibindi.
Kimwe mu by’ingenzi cyane urugo mbonezamikurire rufasha ni ukugira ngo abana bahabe bari mu mutekano bari ahantu bakorerwa ibyo bakwiye gukorerwa uko bikwiye ababyeyi na bo bashobore gukora.
Yagize ati: “Ni igikorwa kiza cyane rero kizafasha kugira ngo aba bana bazakure uko bikwiye.”
Hamoudi akomeza avuga ko ababyeyi bazajya bakora batekanye kubera ko babona abana babo bafite umutekano, bafite ibyangombwa byose kugira ngo bakure neza.
Yagize ati: “Iyo ababyeyi bajyanye n’abana mu isoko bakaba bari kumwe na bo mu byo bakora byose abo bana baba bashobora guhungabanywa n’icyo ari cyo cyose cyabageraho muri iryo soko. Ni byiza rero ko bagira aho baba, bakagira irerero, bagakura neza ku buryo bazaba abana beza bakaba n’abantu bakuru bafitiye akamaro igihugu.”
Byongeye kandi, ngo abana bakuze bitabwaho neza nta kintu na kimwe kibahagarika mu mikurire yabo, bazaba igitangaza, bazaba ba rwiyemezamirimo, abayobozi n’ibindi.
Hamoudi akomeza agira ati: “Icyo ni ikintu k’ingenzi mu myaka mito y’abana igihe bakiri bato ni ngombwa ko bitabwaho. Ni byiza kugira abana bafite ubuzima bwiza bituma n’ababyeyi ubwabo bagira ubuzima bwiza, bagakora neza bakunguka neza bityo abantu bose bagatera imbere tugendeye hamwe. Mu gihe twitegura kwizihiza isabukuru ya 30 y’uburenganzira bw’umwana, ni ngombwa ko dutekereza neza kuri ariya masezerano mpuzamahanga ku burenganzira bw’umwana mu ngingo yayo ya 6 ivuga ko buri mwana wese afite uburenganzira bwo gutera imbere.”
Ababyeyi bafite abana mu rugo mbonezamikurire bavuga ko imibereho yabo izarushaho kuba myiza
Kugeza ubu, ababyeyi bafite abana mu bigo mbonezamukurire barimo Habimana J. Pierre na Nyiranzeyimana Seraphine bararata ibyiza bakesha urugo mbonezamikuririre.
Habimana J. Pierre, avuga ko afite abana babiri muri icyo kigo, nyina acuruza agataro we agakorera abantu batunganya amapine.
Avuga ko mbere iki kigo mbonezamikurire kitaraboneka byari bikomeye cyane kuko abo bana barushanwa umwaka umwe gusa, bityo uburyo bwo kubitaho ntibubashobokere.
Yagize ati: “Uburyo bwo kubitaho nta bwo byashobokaga mu buryo bworoheje kuko nge nzinduka ngenda, umugore na we bikaba uko, abana tukabasiga ku muturanyi rimwe na rimwe udashoboye kuba yamwitaho nkuko umubyeyi abitaho ariko muri uru rugo ibyo bakorera abo bana natwe ntitwabishobora.”
Avuga ko abana be bamaze kumenya gusabana n’abandi, bafite isuku, bigatuma ataha abakumbuye mu gihe mbere atari ko byari bimeze.
Yagize ati: “Ndashima cyane cyane Leta y’u Rwanda n’Umukuru w’Igihugu Perezida wa Repubulika Paul Kagame udahwema kudutekerereza kandi akaturebera kure.”
Nyiranzeyimana Seraphine na Mukamugomoka Fabienne bacuruza ibirungo mu mujyi wa Kamembe, buri umwe afite abana 2 muri uru rugo, bavuga ko baburaga uko bita ku bana babo rimwe na rimwe bakicwa n’izuba.
Nyiranzeyimana yagize ati: “Umwe namuhoranaga ku mugongo kugira ngo ataza kujya mu muhanda imodoka ikamugonga.”
Uretse n’ibyo ngo hari ubwo yamusigaga ku muturanyi agasanga ivumbi ryamurenze rimwe na rimwe akarara atanoze kubera kubura uko amwitaho.
Benshi muri aba babyeyi biganjemo abakora ubucuruzi bwambukiranya umupaka ku buryo haba kurangura no gucuruza bibasaba kwitwaza abana babo.
Kuri ubu baravuga ko izi mbogamizi zavuyeho nyuma y’aho abo bana babo basigaye birirwa mu rugo mbonezamikurire rwa Kamembe aho bitabwaho bakaza kubatwara barangije akazi kabo.
Nk’ababyeyi na bo biyemeje kugira uruhare mu kunganira uru rugo buri wese yitanga uko ashoboye kugira ngo ruzagere ku nshingano zarwo.
Nyiranzeyimana ati: “Twabitagaho ariko bidahagije kubera ko waramwirirwanaga mu muhanda, ntumuryamishe rimwe na rimwe akarya rimwe ku munsi ariko ubu aranywa igikoma saa mbiri, saa sita akarya, bakamwuhagira, akaryama ku buryo n’iyo wataha nijoro abasha kukurindira ugateka ntarare atariye. Ni ishema rikomeye kuko natwe twabonye ahantu dusiga abana. Tugomba gufatikanya kurera aba bana niba babatekeye imboga tukabashakira imbuto, niba bashatse igikoma twe tugashaka isukari kuko inshingano zacu ziracyakomeza.”
Muri rusange ababyeyi bavuga ko bamaze gusobanukirwa ko uburenganzira bw’umwana ari ndakumirwa.


text:
Ubwo yafunguraga umuhango wo kwibuka Jenoside yakorewe Abatutsi ku nshuro ya 23, Perezida Kagame yagarutse ku butwari bw’umusirikare Mbaye Diagne n’abandi banyamahanga bagaragaje ubwitange mu kurokora Abatutsi mu gihe Loni yo yareberaga
Capitaine Mbaye Diagne ukomoka muri Senegali, umwe mu basirikari bari mu butumwa bwa Loni (UNAMIR) yishwe ku ya 31 Gicurasi ubwo yageragezaga gutabara Abatutsi bari bihishe muri Hotel de Milles Collines
Kagame yagize ati “harimo n’abantu ku giti cyabo bashoboye kugira icyo bakora. ni yo mpamvu twibuka umusirikare wo muri Senegal wari Capitaine wanze kumvira amategeko rusange agakoresha amategeko ashingiye ku mutimanama we wo kumva ko ibyakorwaga atari byo.”
Kagame akomeza avuga ku basirikari bo muri Ghana na bo bari mu mutwe wa UNAMIR banze kumva amategeko bahabwaga n’ababakuriye kuko babonaga atari byo.
Yagize ati“ni yo mpamvu abasirikare ba Ghana hari abanze kumva ibyo bababwira baravuga bati ibyo ntabwo ari byo. Abanya Senegal n’abanya Ghana murumva ikibahuza. Ni nka bya bindi navugaga mbere by’uko Abanyafurika bahagaze ku Rwanda ejobundi. Hari n’abandi bagiye barokora abantu bavuye mu bihugu bitandukanye. Umunyamerika warwanye ku bantu akagaburira abari bihishe agahuruza akagira ate… na we twamuhaye ishimwe rijyanye n’igikorwa. Hari abandi mu bihugu bitandukanye by’i Burayi ndetse n’ahandi… abantu ku giti cyabo.”
Capitaine Mbaye ukomoka mu gihugu cya Senegal, yabashije kurokora ubuzima bw’Abatutsi bagera kuri 600 bari bahungiye muri Hoteli ya Milles Collines kubera ubumuntu no kudatinya kwe.
Uyu musirikare wishwe ku myaka 36 agasiga umugore n’abana 2 bakiri bato, yageze mu Rwanda mu butumwa bwa Loni nk’indorerezi maze acumbikirwa muri Milles Collines.
Ubwo Jenoside yatangiraga, uyu musirikare mukuru yahise atangira kurokora abantu ahereye ku bana ba Uwilingiyimana Agatha wari Minisitiri w’Intebe wari umaze kwicwa.
N’ubwo hari amabwiriza ya Loni yabuzaga indorerezi kujya gutabara abasivile, Mbaye ntiyayubahirije maze atangira gutangirwa raporo nk’umuntu warenze ku mabwiriza agatabara kandi bitari byemewe, nyamara bikagaragara ko ibyo yakoraga kwari ugufasha ikiremwamuntu no gutabara.
Ngo yafashije amagana y’Abatutsi bari muri Milles Collines kugera mu birindiro by’Inkotanyi byari biherereye ku Murindi.
Capitaine Mbaye Diagne
Mbaye ari mu bagenewe na Perezida wa Repubulika igihembo cyiswe “Umurinzi” kigenerwa abantu bagaragaje ubutwari budasanzwe n’ubumuntu mu kurokora abantu muri Jenoside yakorewe abatutsi, igihembo cyakiriwe n’umugore n’abana be.
Muri 2014 kandi, akanama gashinzwe amahoro ku isi kashyizeho umudari wamwitiriwe mu rwego rwo kumuha icyubahiro no guha agaciro umurava w’abasirikari n’abandi bose bajya mu butumwa bw’amahoro ahantu bashobora no gusiga ubuzima.


text:
Cooproriz yagabiye inka abanyamuryango bayo bitwaye neza
Bamwe mu banyamuryango ba Koperative y’abahinzi b’umuceri ba Mukunguri mu karere ka Kamonyi bahawe inka z’ishimwe.
Abahinzi bibumbiye muri koperative abahuzabikorwa COOPRORIZ ihinga umuceri mu gishanga cya Mukunguri kiri hagati y’akarere ka Kamonyi na Ruhango, bamwe muribo bagabiwe inka mu rwego rwo kubashimira ko bakoze neza mu gihe bamaze muri koperative.
Inka zatanzwe zahawe abahinzi b’umuceri bakiri hasi mu iterambere kugirango nabo ubwabo babashe kuzamuka bagere k’urugero rushyitse bityo biteze imbere atari gusa mu buhinzi ahubwo banabashe korora babone amata , ifumbire ndetse n’ifaranga riva mu bworozi.
Habinshuti Philbert umwe mu baturage wagabiwe inka ubwo yaganiraga n’intyoza.com yavuze ko yishimira kuba agabiwe ngo kuko atari yarigeze atunga inka uretse iyo umubyeyi we yigeze amuragiza nabwo ngo bwacya akayimwambura .
Habinshuti avuga ko inka yagabiwe atari iye wenyine nubwo izamugeza kuri byinshi ,agira ati
iyi nka izampa ifumbire , amata , izamfasha kunzamura nikura mu bukene kandi mugihe izaba yororotse nzoroza n’abandi kugirango twese twikure mu bukene.
Uretse inka zatanzwe zigera kuri 15 zisanga izindi 45 zari zaratanzwe , iyi koperative yanatashye k’umugaragaro ivomo rya kijyambere ryahawe abaturage bose bo mugace ikoreramo ubuhinzi bw’umuceri mu rwego rwo kubegereza amazi meza.
Ubuso bwa hegitari 700 nibwo bw’iyi koperative nubwo bwose butabyazwa umusaruro kubera ubushobozi budahagije , kababa basaba ubufasha kugirango babubyaze umusaruro dore ko banafite uruganda rutunganyirizwamo umusaruro wabo aho barufitemo imigabane isaga 38.
Umuyobozi w’akarere ka Kamonyi Rutsinga Jaques wari umushyitsi mukuru yijeje aba bahinzi ubufatanye mugukomeza iterambere bamaze kugeraho ndetse abizeza ko akarere kazababa hafi mu kubafasha ,kubagira inama ndetse no kubakorera ubuvugizi .
Ku bw’iterambere abahinzi bamaze kugeraho ndetse kumwe n’uruganda rwabo rutunganya umusaruro w’umuceri ngo barateganya byinshi mu bikorwa byo kwiteza imbere no kwagura ibikorwa kugirango buri muhinzi azabashe gutera imbere abikesha kuba muri koperative.
Reba andi mafoto ya bimwe mu kikorwa by’aba bahinzi :


text:
Inyigisho yo ku wa gatanu, Icyumweru cya 22 gisanzwe, C, 2013
Ku ya 06 Nzeri 2013 – Mwayiteguriwe na Padiri Cyprien BIZIMANA
AMASOMO: 1º. Kol 1, 15-20; 2º. Lk 5, 33-39
Pawulo intumwa yabaye inshuti nyanshuti ya YEZU KRISTU agakunda kumuhimbira ibisingizo biryoshye. Mu nyandiko ze yakunze gukoresha kenshi uburyo bwo gutaka no gusingiza YEZU KRISTU. Twibuke igisingizo kiri mu ntangiriro y’ibaruwa yandikiye Abanyefezi: umugambi Imana yagize wo kuducungura muri YEZU KRISTU (Ef 1, 3-14). Hari n’ikindi gisingizo dusanga mu ibaruwa yandikiye Abanyafilipi cyo gisingiza YEZU KRISTU wigize umugaragu agakuzwa (Fil 2, 5-11). Muri iki twasomewe mu isomo rya mbere, Pawulo agamije kurata KRISTU nk’ishusho rishyitse ry’Imana n’umurimo yakoze wo kunga abantu n’Imana akababumbira mu mubiri umwe ari wo Kiliziya.
Icyo ibyo bisingizo byose bigamije kutwigisha, ni uguhugura ubwenge bwacu maze tukiyumvisha ko nta kintu na kimwe cyaturonkera ibyishimo hirya ya KRISTU, ko nta n’muntu n’umwe usumbye YEZU KRISTU watuvanye mu mwijima akadukiza. Ni ukuvuga ko ubuzima bwacu bwose bushingiye kuri KRISTU. Ni We ukomeza kudusanasana muri Kiliziya ye. Iyo twabaye inshuti ze koko, duhora tumurata aho turi hose. Ni We twibuka kenshi maze impumeko yacu ikaba iye mu bihe byose haba mu ngorane haba mu byishimo. Ni We dusanga muri Ukarisitiya tukazindukira kumushengerera. Ku wa gatanu w’imboneka nka none, abakristu bakunze kumushengera bamwizeye. Ni We ejo tuzarangamira twifatanyije na Papa wacu twigomwa dusabira Siriya n’isi yose amahoro. Ni We abategetsi b’ibihugu bagomba kugarukira aho kwishongora bishora mu ntambara zica inzirakarengane. Ni YEZU KRISTU bagomba kwitegereza ngo abasakazemo amahoro.
Kuba inshuti ya YEZU KRISTU no kumuhimbira ibisingizo, nta kindi bivuze usibye kwemera kuyoborwa n’inyigisho ze zose uko yazitugejejeho. Abafarizayi bo bihitiyemo kwizirika ku nyigisho za kera banga kwakira inyigisho nshyashya za YEZU KRISTU waje ashaka kuvugurura byose ngo bishingire ku Mana y’ukuri Se wamwohereje. Ibigereranyo yabahaye by’ikiremo gishya cyaterwa ku gishura gishaje ntibigire icyo bitanga, cyangwa divayi nshya idashyirwa mu masaho ashaje ngo atava aho asandara, byose birumvikanisha ukuntu inyigisho ze ari nshyashya ku buryo kuzakira bisaba kureka imyigisho z’imihango ya kera idafite aho ihuriye n’Umukiro nyakuri muri YEZU KRISTU. Hari abadashaka kureka divayi yabo ya kera ngo basogongere inshya izanywe na YEZU KRISTU. Abo ni abavuga ko bemera ariko bagakomeza imibereho ishaje y’icyaha ivuguruza Amategeko y’Imana. Kwakira YEZU no kumuvuga ibigwi bigomba kujyana no kwemera inyigisho ze zose n’aho zaba zibangamiye ibyiyumviro byacu. Si Ivanjili igomba guhindurwa ngo yorohere amarangamutima ya muntu, ahubwo ni ibyiyumviro bya kimuntu bigomba kuva ku kabyo bikemera ukuri kw’Inkuru Nziza ya KRISTU. Erega ni We Muvukambere mu bapfuye, bisobanura ko ari We wa mbere wazutse mu bapfuye akaba ari We natwe dukesha kuzazuka. Ni ngombwa rero guhuza imibereho yacu n’inyigisho ze. Iyo tubanye na We, turangwa n’amahoro n’ibyishimo, dusa n’abari mu biriri bidashira ku buryo tudahangayikishwa n’imihango gusa y’idini rya kera nka bariyea Bafarizayi bumvaga ko gusiba kurya bisumbye gukurikiza inyigisho za YEZU KRISTU!
YEZU KRISTU naharirwe ikuzo n’ibisingizo, Umubyeyi we Bikira Mariya aduhakirwe maze abatagatifu duhimbaza none ari bo Eva, Onesiforo, Zakariya na Bega, badusabire.


text:
UWIFUZWA IBIHE BYOSE
IGICE CYA 5 - KWEGURIRWA IMANA
(Iki gice gishingiye muri Luka 2:21-38).
Hafi iminsi mirongo ine ishize nyuma y’ivuka rya Kristo, Yosefu na Mariya bamujyanye i Yerusalemu kumwegurira Uwiteka, no gutamba igitambo. Ibi byari bihuje n’amategeko y’Abayuda, kandi nk’incungu y’abantu, Kristo yagombaga kubahiriza amategeko mu buryo bwose. Yari amaze kubahiriza umuhango wo gukebwa nk’isezerano rye ryo kumvira amategeko. UIB 26.1
Nk’igitambo cyagenewe gutangwa na nyina w’umwana, itegeko ryasabaga intama imaze umwaka umwe ivutse nk’igitambo cyoswa, hamwe n’icyana cy’inuma cyangwa intungura nk’itambo cy’icyaha. Ariko amategeko yateganyaga ko niba ababyeyi ari abakene cyane, ku buryo batabasha kubona umwana w’intama, bazana intungura ebyiri, cyangwa ibyana by’inuma bibiri, kimwe nk’igitambo cyoswa, n’ikindi nk’igitambo cy’icyaha, bikabasha kwemerwa. UIB 26.2
Ibitambo bizanirwa Uwiteka byagombaga kuba bidafite inenge. Ibi bitambo byashushanyaga Kristo, kandi ibi bigaragaza ko Yesu ubwe nta nenge yari afite ku mubiri we. Yari “Umwana w’intama utagira inenge cyangwa ibara.” 1 Petero 1:19. Igihagararo cye ntabwo cyarangwaga n’ubusembwa; Umubiri we wari ufite imbaraga kandi ari muzima. Kandi mu mibereho ye yose yubahirizaga ibyo amategeko asaba. Mu by’umubiri ndetse n’iby’umwuka, yari icyitegererezo cy’icyo Imana yari yarateguriye abantu bose kuba, bubahiriza amategeko yayo. UIB 26.3
Kwegurira Imana umwana w’imfura byakomokaga mu bihe bya kera. Imana yari yarasezeranye gutanga Umwana w’imfura w’ijuru ngo akize abanyabyaha. Iyi mpano yagombaga kwakirwa muri buri muryango, babigaragarisha gutura Imana umwana wabo w’imfura w’umuhungu. Yagombaga kwegurirwa umurimo w’ubutambyi, nk’uri mu cyimbo cya Kristo mu bantu. UIB 26.4
Mu gihe cyo kuvanwa mu Egiputa, kwegurira abana b’imfura Uwiteka na none byarategetswe. Ubwo abana b’Isiraheli bari mu buretwa bw’Abanyegiputa, Uwiteka yategetse Mose kujya kwa Farawo, umwami wa Egiputa, kumubwira ati, “Uwiteka aravuze ati: ubwoko bw’Abisiraheli ni umwana wanjye w’imfura, kandi narakubwiye nti: rekura umwana wanjye agende ankorere, ariko wanze kumurekura; nuko rero nzica umwana wawe w’imfura.” Kuva 4:22, 23. UIB 26.5
Mose asohoza ubutumwa bwe; ariko igisubizo cy’umwami wishyira hejuru cyabaye ngo, “Uwiteka ni nde, ngo numvire ndeke Abisiraheli? Sinzi Uwiteka, kandi ntabwo narekura Abisiraheli.” Kuva 5:2. Imana ikoresha ibimenyetso n’ibitangaza kubw’abantu bayo, iteza Farawo ibyago bikomeye. Icyaherutse ni uko marayika murimbuzi yategetswe kwica abana b’imfura bose ari ab’abantu cyangwa inyamaswa by’Abanyegiputa. Kugira ngo Abisiraheli barokoke, bategetswe gusiga ku nkomanizo z’imiryango yabo amaraso y’umwana w’intama wishwe. Inzu yose yagombaga gushyirwaho ikimenyetso, kugira ngo marayika naza kurimbura, abashe guhita ku ngo z’Abisiraheli. UIB 26.6
Imaze guhana Abanyegiputa, Imana yabwiye Mose iti, “Mweze uburiza bwose bwo mu BIsiraheli bube ubwanjye, imfura z’abantu n’uburiza bw’amatungo ni ibyanjye;” “ku munsi nicaga abana b’imfura bo mu gihugu cya Egiputa bose, ni ho niyereje abana b’imfura bose bo mu BIsiraheli n’uburiza bw’amatungo. Bazaba abanjye, ndi Uwiteka.” Kuva 13:2; Kubara 3:13. Ubwo imirimo yo mu ihema ry’ibonaniro yari imaze gushyirwaho, Uwiteka yatoranije umuryango wa Lewi mu cyimbo cy’imfura zose za Isiraheli, ngo babe aribo bamukorera mu buturo bwera. Ariko abana b’imfura bagombaga gukomeza kuba ab’Uwiteka, hanyuma bakabasha gucungurwa hakoreshejwe ikiguzi. UIB 27.1
Uko niko itegeko ryo kumurikira Uwiteka abana b’imfura ryahawe agaciro. Mu gihe ryari urwibutso rw’uko Uwiteka yakijije abana b’Isiraheli, ryanasuraga gucungurwa gukomeye, kuzazanwa n’Umwana w’Imana w’ikinege. Nk’uko amaraso yasizwe ku nkomanizo z’imiryango yakijije imfura za Isiraheli, niko amaraso ya Kristo afite imbaraga yo gukiza abari mu isi. UIB 27.2
Mbega ukuntu umuhango wo kwakiriza Yesu wari ufite ubusobanuro butangaje! Ariko umutambyi ntiyawusobanukiwe; ntiyabashije kumenya ibanga ryihishemo. Kumurikira abana Uwiteka wari umuhango usanzwe. Buri munsi umutambyi yakiraga amafaranga y’incungu uko abana bazanwaga kumurikirwa Uwiteka. Umunsi ku wundi yahoraga muri iyo gahunda y’umurimo we by’umuhango gusa, atitaye ku babyeyi cyangwa abana, uretse gusa igihe yabonaga ibimenyetso bimwereka ko abo babyeyi ari abakire cyangwa ari abantu bakomeye. Yosefu na Mariya bo bari abakene; kandi ubwo bazanaga umwana wabo, umutambyi yabonye gusa umugabo n’umugore bambaye nk’Abanyegalilaya, bambaye imyambaro ya gikene. Nta kintu cyababonekagaho cyashobora gukurura ibitekerezo, kandi batanze gusa ituro ryategekewe abakene bo mu rwego rwo hasi. UIB 27.3
Umutambyi akora imihango ye nk’uko bisanzwe. Aterura umwana mu biganza bye, amufatira imbere y’igicaniro. Amaze kumusubiza nyina, yandika izina “Yesu” mu muzingo w’igitabo cyandikwamo abana b’imfura. Nta na gato yigeze atekereza, ubwo urwo ruhinja rwari mu biganza bye, ko ari Umutware w’ijuru, Umwami w’icyubahiro. Umutambyi ntiyigeze atekereza ko uyu mwana ariwe Mose yari yaranditseho, “Umwami Imana izabahagurukiriza umuhanuzi muri bene wanyu umeze nkanjye, nuko muzamwumvire mu byo azababwira byose” Ibyakozwe n’intumwa 3:22. Ntiyatekereje ko uyu mwana ari wa wundi Mose yifuzaga kubona icyubahiro cye. Nyamara ukomeye kuruta Mose ni We wari mu biganza by’umutambyi; kandi ubwo yandikaga izina ry’uwo mwana, yari arimo yandika izina ry’Uwo wari urufatiro rw’imyizerere yose y’Abayuda. Iryo zina ni ryo ryari kuzaba urwandiko ruyiciraho iteka; kuko gahunda yo gutamba ibitambo yari igeze ku iherezo; igishushanyo cyari kigeze k’uwo gishushanya, igicucu gihuye na nyiracyo. UIB 27.4
Ubwiza bwa Shekina bwari butakiri mu rusengero, ariko mu mwana w’i Beterehemu niho hari hahishwe icyubahiro, cya kindi abamarayika bunamira. Uru ruhinja rwari rutaragira icyo rumenya ni rwo rwari imbuto yasezeranywe, akaba Wa wundi igicaniro cya mbere cyo mu marembo ya Edeni cyerekezagaho. Uyu ni We wari Shilo, We utanga amahoro. Uyu ni We wabwiye Mose ko izina rye ari NDI. Ni We wari mu nkingi y’igicu n’iy’umuriro ayobora Abisiraheli. Uyu ni We abahanuzi bari baravuzeho kera. Ni We wari Uwifuzwa n’amahanga yose, akaba Igishyitsi, akaba n’Urubyaro rwa Dawidi, kandi ni We Nyenyeri Igurumana yo mu Ruturuturu. Izina ry’uru ruhinja rworoheje, ryanditswe mu muzingo w’igitabo cya Isiraheli, rivuga ko ari umuvandimwe wacu, akaba n’amizero y’abantu bacumuye. Uruhinja rwari rumaze kwishyurirwa amafaranga y’incungu ni rwo rwari kuzishyura ingwate y’ibyaha by’isi yose. Ni We wari “umutambyi ukomeye utwara inzu y’Imana,” we muyobozi w’ “ubutambyi budakuka,” utuburanira kandi uri “iburyo bw’Ikomeye cyane yo mu ijuru.” Abaheburayo 10:21; 7:24; 1:3. UIB 27.5
Ibya Mwuka bisobanurwa mu buryo bw’umwuka. Mu rusengero, Umwana w’Imana yerejwe umurimo yari yaraje gukora. Umutambyi yamurebaga nk’uko yarebaga izindi mpinja. Ariko nubwo atabonye cyangwa ngo yumve ikintu kidasanzwe, igikorwa cy’Imana cyo gutanga Umwana wayo cyaragaragaye. Uyu muhango ntiwarangiye hatagize umenya Kristo. “I Yerusalemu hariho umuntu witwaga Simeyoni. Uwo yari umukiranutsi witondaga kandi yategerezaga Ihumure ry’Abisiraheli, Mwuka Muziranenge yari muri we. Yari yarahanuriwe na Mwuka Muziranenge ko atazapfa atarabona Kristo w’Umwami Imana.” UIB 28.1
Ubwo Simeyoni yinjiraga mu rusengero, yabonye ababyeyi bamurikira umutambyi umwana wabo w’umuhungu w’imfura. Imyambarire yabo yari iya gikene; ariko Simeyoni amenya impanuro za Mwuka, maze yumva adashidikanya ko umwana urimo umurikirwa Uwiteka ari Ihumure ry’Abisiraheli, uwo yari ategereje kubona. Nk’umutambyi wari wumiwe, Simeyoni yabaye nk’umuntu utewe hejuru n’ibyishimo. Umwana yari amaze gusubizwa Mariya, nuko Simiyoni aramuterura maze amumurikira Imana, maze ibyishimo atigeze agira yumva bisabye umutima we. Ubwo yari agiteruye Umukiza wari ukiri uruhinja amwereka ijuru, yaravuze ati, “Mwami, noneho urasezerere umugaragu wawe amahoro, nk’uko wabivuze: Kuko amaso yanjye abonye agakiza kawe, ako witeguye mu maso y’abantu bose, Kuba umucyo uvira amahanga, no kuba ubwiza bw’ubwoko bwawe bw’Abisiraheli.” UIB 28.2
Umwuka w’ubuhanuzi yari muri uyu muntu w’Imana, kandi ubwo Yosefu na Mariya bari bahagaze aho, bagitangajwe n’ayo magambo ye, yahise abasabira umugisha, abwira Mariya ati, “Dore uyu ashyiriweho kugira ngo benshi mu Bisiraheli bagwe, benshi babyuke, abe n’ikimenyetso kigirwa impaka; (kandi nawe inkota izagucumita mu mutima,) kugira ngo ibitekerezo by’imitima ya benshi bishyirwe ku mugaragaro.” UIB 28.3
Ana na we, umuhanuzikazi, arinjira maze ahamya amagambo ya Simeyoni yerekeye Kristo. Ubwo Simeyoni yavugaga, mu maso ha Ana huzuye umucyo w’icyubahiro cy’Imana, maze asuka ishimwe ryari ryuzuye umutima we, kuko yemerewe kubona Kristo Umwami. UIB 28.4
Aba basengaga bicishije bugufi, ntibaruhiye ubusa biga iby’ubuhanuzi. Nyamara abari mu myanya y’ubutegetsi n’abatambyi mu Isiraheli, nubwo na bo bari barumvise amagambo y’agaciro y’ubuhanuzi, ntibagenderaga mu nzira z’Uwiteka, kandi amaso yabo ntiyahumukiye kubona Umucyo w’ubugingo. UIB 28.5
Ni nako bikimeze. Ibikorwa ijuru ryose ryitaho ntibigaragarira amaso ya bamwe, gusohora kwabyo ku gihe ntibyitabwaho n’abayobozi b’idini, hamwe n’abasengera mu nzu y’Imana. Abantu bishimira Kristo wo mu mateka, bagatera umugongo Kristo Uhoraho. Amagambo Kristo yavuze ahamagarira abantu kwitanga, baba bari mu bukene no mu mibabaro bifuza kuvamo, cyangwa abaharanira gukiranuka kubasaba guca mu nzira y’ubukene, imibabaro no gushinyagurirwa, ntiyitabwaho mu iki gihe nk’uko atitabwagaho no mu myaka igihumbi na maganinane ishize. UIB 29.1
Mariya akomeza gutekereza ku buhanuzi burebure kandi bwagutse bwavuzwe na Simeyoni. Ubwo yitegerezaga umwana mu biganza bye, maze akibuka amagambo yavuzwe n’abashumba b’i Beterehemu, yuzuye ishimwe ry’umunezero n’umucyo w’ibyiringiro. Amagambo ya Simeyoni yagaruye mu bitekerezo bya Mariya ubuhanuzi bwavuzwe na Yesaya ngo, “Mu gitsina cya Yesayi hazakomoka agashami, mu mizi ye hazumburuka ishami ryere imbuto: Umwuka w’Uwiteka azaba kuri we, umwuka w’ubwenge n’uw’ubuhanga, umwuka wo kujya inama n’uw’imbaraga, umwuka wo kumenya Uwiteka n’uwo kumwubaha. …Gukiranuka kuzaba umushumi akenyeza, kandi umurava uzaba umushumi wo mu rukenyerero rwe.” “Abantu bagendera mu mwijima babonye umucyo mwinshi, abari batuye mu gihugu cy’igicucu cy’urupfu baviriwe n’umucyo. … Nuko Umwana yatuvukiye, duhawe umwana w’umuhungu, ubutware buzaba ku bitugu bye. Azitwa Igitangaza, umujyanama, Imana ikomeye, Data wa twese Uhoraho, Umwami w’amahoro.” Yesaya 11:1-5; 9:2-6. UIB 29.2
Nyamara Mariya yari atarasobanukirwa n’umurimo wazanye Kristo. Simeyoni yari yaramuhanuyeho ko ari urumuri rumurikira Abanyamahanga, ndetse akaba icyubahiro cya Isiraheli. Nicyo cyatumye abamarayika baramamaje kuvuka kwe nk’inkuru y’ibyishimo ku bantu bose. Imana yashakaga kugorora intekerezo zifunganye z’Abayuda ku murimo wa Mesiya. Yifuzaga ko abantu bamubona, atari nk’Umucunguzi wa Isiraheli, ahubwo nk’Umukiza w’isi. Ariko imyaka myinshi igomba gushira mbere yuko na nyina wa Yesu asobanukirwa n’icyamuzanye. UIB 29.3
Mariya yari ategereje kwimikwa kwa Mesiya ku ngoma ya Dawidi, ariko ntiyabona umubatizo w’imibabaro wagombaga kumuhesha ikamba. Binyuze muri Simeyoni, byahishuwe ko Mesiya atazemerwa mu isi hose. Mu magambo yabwiye Mariya, “inkota izagucumita mu mutima,” Imana mu buntu bwayo yahaye nyina wa Yesu gutekereza ku kababaro yari atangiye kugira kubw’umwana we. UIB 29.4
“Dore,” niko Simeyoni yari yaravuze, “uyu ashyiriweho kugira ngo benshi mu BIsiraheli bagwe, benshi babyuke, abe n’ikimenyetso kigirwa impaka.” Bagombaga kugwa, maze bakongera kubyuka. Tugomba kwikubita ku Rutare tugashenjagurwa na rwo mbere y’uko tuzamurwa muri Kristo. Inarijye igomba kwimurwa, ubwibone bugomba gucishwa bugufi, niba tugomba kumenya icyubahiro cy’Ubwami bw’Imana. Abayuda ntibari biteguye kwemera icyubahiro kibonerwa mu nzira yo kwicisha bugufi. Bityo rero ntibari biteguye kwakira Umucunguzi wabo. Yari ikimenyetso kigirwa impaka. UIB 29.5
“kugira ngo ibitekerezo by’imitima ya benshi bishyirwe ku mugaragaro.” Mu gusobanukirwa imibereho y’Umukiza, imitima ya bose, ndetse uhereye ku Muremyi kugeza ku mutware w’umwijima, ishyirwa ku mugaragaro. Satani yagaragaje Imana nk’iyikunda kandi ikandamiza, yikubiraho byose, kandi itagira icyo itanga, isaba gukorerwa n’ibiremwa byayo kubwo icyubahiro cyayo, nyamara ntacyo itanga cyabagirira akamaro. Ariko impano ya Kristo ishyira ku mugaragaro ibyari mu mutima wa Data wa twese. Ibyo bihamya ko ibitekerezo by’Imana kuri twe ari “amahoro, si ibibi.” Yeremiya 29:11. Byerekana ko n’ubwo urwango Imana yanga icyaha rufite uburemere bw’urupfu, urukundo afitiye abanyabyaha ruremereye kurenza urupfu. Igihe azaba amaze kuducungura, nta na kimwe azisigariza, n’ubwo cyaba ingenzi gite, nyamara ari ngombwa mu kuzuza umurimo we. Nta kuri kw’ingenzi yizigamiye ku byerekeranye n’agakiza kacu, nta gitangaza cy’ubuntu cyirengagijwe, nta ntumwa y’ijuru itarakoreshejwe. Ubuntu bwongerewe ku bundi, impano ku zindi. Ubutunzi bwose bw’ijuru bukinguriwe abo ishaka gukiza. Imaze gukusanya ubutunzi bw’isi yose, maze igafungura isoko y’imbaraga idakama, byose yabishyize mu biganza bya Kristo, iravuga iti, ibi byose ni iby’umuntu. Koresha izi mpano zose umwemeze ko nta rukundo rurenze urwanjye ku isi no mu ijuru. Umunezero we uruta iyindi azawubonera mu kunkunda. UIB 29.6
Ku musaraba i Kaluvari, urukundo no kwikunda byahagaze bihanganye amaso ku yandi. Imibereho ya Kristo yari iyo guhumuriza no gutanga umugisha, maze mu kumwica, Satani yashyize ku mugaragaro uburemere bw’urwango afitiye Imana. Yerekanye ko impamvu yo kugoma kwe yari iyo guhirika Ingoma y’Imana, no kuyitsembaho binyuze muri Uwo urukundo rwayo rwerekaniwemo. UIB 30.1
Binyuze mu mibereho n’urupfu bya Kristo, ibitekerezo by’abantu nabyo byashyizwe ahagaragara. Kuva mu muvure ukagera ku musaraba, imibereho ya Yesu yaranzwe no guhamagarirwa kwitanga, no kwita ku bandi mu gihe cy’umubabaro. Iyo mibereho yahishuye imigambi y’abantu. Yesu yaje afite ukuri mvajuru, kandi abumva ijwi ry’Umwuka Wera bose baramusanga. Abaramya kwikunda ni ab’ubwami bwa Satani. Mu myifatire yabo imbere ya Kristo, abantu bose bagomba kwerekana uruhande bahagazemo. Maze buri muntu akicira urubanza. UIB 30.2
Ku munsi w’urubanza ruheruka, buri wese uzarimbuka azasobanukirwa n’icyamuteye kwanga ukuri. Umusaraba uzerekanwa, kandi akamaro kawo kazasobanukira buri ntekerezo yari yarahumishijwe n’icyaha. Mu kwerekwa iby’i Kaluvari n’uwahapfiriye urupfu rutangaje, abanyabyaha bazahagarara batsinzwe n’urubanza. Impamvu yose y’ibinyoma izaba ikuweho. Ubuhakanyi bw’abantu buzagaragaza inkomoko yabwo y’icyaha bidasubirwaho. Abantu bazabona icyo bahisemo icyo aricyo. Ikibazo cyose cyerekeye ukuri n’ikinyoma muri iyi ntambara kizaba kimaze gusobanuka. Mu gucira iyi si urubanza, Imana izahagarara itakibarwaho urubanza rw’uko ari yo yemereye icyaha gukomeza gusagamba. Bizerekanwa ko amategeko mvajuru adafasha gukora icyaha. Ubuyobozi bw’Imana buzagaragara ko nta nenge bufite, kandi nta n’impamvu yo kwitandukanya na bwo. Ubwo ibitekerezo byose bizashyirwa ku mugaragaro, abumviye n’abagomye bazifatanya bavuge bati, “Mugabe w’amahanga inzira zawe ni izo gukiranuka n’ukuri. Mwami ni nde utazakubaha cyangwa ngo ye guhimbaza Izina ryawe? …kuko imirimo yawe yo gukiranuka igaragajwe.” Ibyahishuwe 15:3, 4. UIB 30.3


text:
[wptab name=’Isomo: Abanyakolosi 1′]
Isomo ryo mu ibaruwa Pawulo Intumwa yandikiye Abanyakolosi 1,9-14
Bavandimwe, ni cyo gituma natwe, kuva aho tubyumviye, tudahwema kwambaza tubasabira ku Mana, kugira ngo mugire ubumenyi bushyitse bw’icyo ishaka, muhore murangwa n’umutima wuzuye ubuhanga n’ubushishozi ku bwa Roho Mutagatifu. Nguko uko muzizihiza Nyagasani mu mibereho yanyu imunyuze muri byose, munakore ibyiza byinshi kandi mugende murushaho kumenya Imana. Bityo muzakomezwa n’imbaraga zayo zitagereranywa, mubashe kuba indacogora no kwihangana muri byose. Nimunezerwe kandi mushimire Imana Data watumye mugira umugabane ku murage w’abatagatifujwe bari mu mucyo. Koko rero, yatugobotoye ku ngoyi y’umwijima, atujyana mu Ngoma y’Umwana we akunda byimazeyo, ari na We dukesha gucungurwa no kubabarirwa ibyaha.
[/wptab]
[wptab name=’Zaburi ya 97 (98)’]
Zaburi ya 97 (98),2-3ab, 3cd-4, 5-6
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe,
nimucurangire Uhoraho ku nanga,
ku nanga no mu majwi y’indirimbo,
mu karumbeti no mu ijwi ry’impanda;
nimusingize Umwami, Uhoraho.
[/wptab]
[end_wptabset]


text:
Umuhanzi Chris Gikundiro yasohoye amashusho y’indirmbo "Afite imbaraga"
Yanditswe na: Ubwanditsi2020-09-07 09:02:59
Umuhanzi Chris Gikundiro ubarizwa muri Australia ari naho akorera umuziki, yamaze gushyira hanze indirimbo nshya yise "Afite imbaraga" irimo ubutumwa buvuga ko Yesu Kristo afite imbaraga zimira izindi bityo ibyo abantu bahura nabyo n’ibyo babona ari we ubigena.
Chris Gikundiro yatangiye kuririmba mu 2014 atangirira muri korali y’urusengero. Mu mwaka wa 2019 ni bwo yatangiye gukora indirimbo ze bwite. Kugeza ubu amaze gushyira hanze indirimbo 4 ari zo; ’Mperumutima’ (yakoranye na Esron), ’Agakiza’, ’Mwami we’ (yakoranye na Gentil Misigaro) ndetse n’iyi nshya yashyize hanze yitwa ’Afite imbaraga’. Yavuze ko afite n’izindi nyinshi ziri gutunganywa muri studio.
Yaragize ati:"Mu ndirimbo zanjye ubutumwa burimo cyane ni ukwamamaza ubutumwa bwiza bwa Yesu Kristo, kubwira abantu uwo ari we ndetse no kubibutsa iby’ubugingo, guhumuriza abaremerewe n’ibibazo ndetse no kwibutsa abantu umumaro wo gutunga Kristo mu buzima bwabo". Aya ni amagambo ya Chris Gikundiro ubwo yari abajijwe ubutumwa yibandaho iyi yandika indirimbo ze.Umuhanzi Chris Gikundiro
Uyu muhanzi avuga ko imbogamizi ahura nazo mu muziki atari nyinshi cyane. Yavuze ko afite gahunda yo gukora indirimbo nyinshi cyane ndetse no gukora ibitaramo hirya no hino ku Isi. Ati "Mfite gahunda yo gukora indirimbo nyinshi (albums) ndetse no gukora ibitaramo bitandukanye ku isi hose". Yatangaje ko indirimbo ari gushyira hanze azikorera muri Rock Net studio yo muri Australia ndetse na Hetivu Music y’i Kigali.
Chris Gikundiro kimwe n’abandi benshi ku isi, nawe yagizweho ingaruka n’icyorezo cya Coronavirus cyakomye mu nkokora gahunda iremereye yari afite yo gukora ibitaramo. Ati "COVID-19 yaje mfite gahunda yo kujya mu yindi City (undi mujyi) gukorayo igitaramo turagisubika". Yagize icyo asaba abakunzi b’umuziki, ati "Ubutumwa nababwira ni uko barushaho gusengera impano kugira ngo bahore ku gicaniro cy’Imana kuko ni umurimo ukomeye cyane, kandi babikore intego ari ukwamamaza ubutumwa bwiza".
Video y’indirimbo "Afite imbaraga" wayisanga hano:


text:
Umukunzi wacu yatwandikiye muri aya magambo ngo mumugire
inama. Yagize ati:
Umukobwa dukundana mukeka amababa, munyumvire namwe
mumbwire. Ese naba mfite ukuri? Niba mfite ukuri se nkore iki
cyihuse tutarabonana ko mbura amezi make ngo ngaruke mu
Rwanda?
Dore uko ikibazo giteye"
Twakundanye nkirangiza secondary (amashuri yisumbuye), we
yari akiyarimo, urukundo rwacu rwashyushye mu minsi ya mbere
kuburyo wagirango hashize igihe turi inshuti. Ariko nyuma
y'igihe gito umukobwa yatangiye kwigira ntibindeba mu rukundo
biza no kuba impamvu yo kuruhagarika ! Maze kugera kaminuza
muri Leta Zunze ubumwe za Amerika (USA) aho niga HUMAN
Medicine umukobwa byaramushimishije cyane ndetse anahita
agaruka mu rukundo yihuse cyane!
Yaje asaba imbabazi ,ndazimuha ariko nyuma nagiye mubaza ku
mpamvu yari yaramuteye kugenda, yaje kumbwira ngo
umuryango we abantu bawubwiye ko mvuka mu muryango
utifashije, ukennye cyane, ngo Mama we n'abandi bantu ba hafi
bo mu ryango we bamufashije guhita anyibagirwa byihuse, nawe
bimujyamo ngo ariko nyuma yasanze yaribeshye ngo niyo
mpamvu yamuteye kwigarura, ngo urukundo ntirushingira ku
bintu!
Twakomeje kugenda tuganira akambwira abahungu yakundanye
nabo benshi ndetse bakanatandukana nta mpamvu ifatika
ibiteye. Yakomeje ambwira ibigwi by'abo bakundanye nsanga
njye n'ubwo murusha imyaka ine y'amavuko we andusha
nk’imyaka 10 mu gitanda. Iyo ambwira angaragariza ko ankunda
byabuze irugero ariko nkibaza nti naba ndusha iki abandi bose
bakundanye?
Ese ubundi kuki ahora anyibutsa ko ngomba kumubera umugabo
nkirangiza kwiga ? Gusa numva hari ikibyihishe inyuma kandi
uko iminsi yo kugaruka mu Rwanda igenda yegereza niko
urukundo n'icyizere namugiriraga tukiri kumwe binanira
kubigarura. Mungire inama namwe.
1. Mureke?
2. Nkomeze nkundane nawe?
3. Ntegereze nzarebe ngarutse?
4. Nshake ikindi nkora? (Kimbwire)
Video Abakobwa Beza
Umukobwa dukundana mukeka amababa
Umukunzi wacu yatwandikiye muri aya magambo ngo mumugire


text:
Kigali: Abagenzi begerejwe uburyo bwo gusoma ibitabo mu modoka
Yanditswe na MUTUNGIREHE SAMUEL
Mu gihe u Rwanda ruri muri gahunda yo kubaka ubukungu bw’igihugu bushingiye ku bumenyi, mu 2017/2024, umushinga ugamije guteza imbere uburezi mu Rwanda “Rise Education” ufatanyije na Minisiteri y’Umuco na Siporo, Minisiteri y’Uburezi n’Umujyi wa Kigali, batangije uburyo bwo kwegereza ibitabo byo gusoma abagendera mu modoka rusange zijya mu byerekezo bitandukanye byo mu Mujyi wa Kigali muri gahunda yitwa “Gira igitabo mu rugendo”.
Ubwo yatangizaga ku mugaragaro iyo gahunda, i Nyabugogo muri Gare nkuru ya Kigali tariki ya 6 Gashyantare 2018, Umuyobozi mu Mujyi wa Kigali, ushinzwe iterambere ry’imibereho myiza y’abaturage, Bizimungu Abel, yavuze ko iyo gahunda ifitiye akamaro abaturage cyane ku bakora ingendo.
Ati “Ni gahunda ngari ya ‘Gira igitabo aho uri’ ariko uyu munsi hatekerejwe ku bari mu rugendo. Abanyarwanda benshi n’abari muri Kigali hari iminota itari mike bamara mu rugendo bava ku mirimo bakora cyangwa se bayijyaho, ibyo bibafata igihe ndetse hari n’abakoresha igihe kirenze isaha.
Icyo gihe rero ni ukukibyaza umusaruro; icyo tugiye kungukiramo nk’abanyamugi ni uko nta gihe cyo guta, ya saha wamaraga mu rugendo ugenda nta kindi ukora ubu noneho igiye kujya ikubyarira umusaruro, wiyungura ubwenge n’ubumenyi usoma igitabo kiri mu modoka.”
Yakomeje avuga ko iyo gahunda ikomeza no guteza imbere ururimi rw’Ikinyarwanda kandi abazabisoma neza bazanabibyaza umusaruro mu rugendo igihugu kirimo rw’iterambere.
Mutesi Gasana, Umuyobozi w’Ikigo ‘Rise Education’ cyatangije uwo mushinga wa ‘Gira igitabo aho uri’, yavuze ko iyo gahunda yatangiye mu kwezi k’Ukwakira 2017 ikaba izamara umwaka umwe abantu bagezwaho ibitabo ariko banagira umuhate wo kwandika ibitabo.
Ati “Buri modoka izaba ifite ibitabo 100 bitandukanye mbere y’uko ukwezi kwa Nzeri 2018 kurangira, bikazajya biba birimo abantu bakubahiriza kubisoma bakabisiga mu modoka basohotse.
Uyu munsi twatangiranye imodoka esheshatu z’Umujyi wa Kigali, ebyiri ebyiri mu byerekezo bitandatu (Zone). Harimo zimwe zizajya ziva mu mujyi wa Kigali zisohoka zijya mu ntara ariko hari n’ibitabo tuzajyana mu modoka zo mu ntara nazo zijya mu tundi turere kugeza mu modoka 100 kandi turakangurira buri wese ufite ibitabo kubitanga bikajya bisomwa.”
Bamwe mu bagenzi baganiriye n’Imvaho Nshya bishimiye uburyo ibitabo byabegerejwe, bavuga ko bizatuma ababyeyi babonye igitabo ari byiza bazajya bamenya n’ibitabo bihari bashobora kugura.
Umwe mu bagenzi bari mu modoka, Ntirenganya Charles, ati “Kuba umuntu azajya mu modoka agasangamo ibitabo, ubasha kugisoma neza ukagera n’aho ugiye utarambiwe kubera ko uba uhuze.”
Ruzindana Jean Pierre na we ati “Ndabona iyi gahunda ishobora gufasha abantu, udasanzwe afite umuco wo gusoma akagenda abimenyera, icyo nabasaba ni uko ibitabo bitajya bibura ku buryo abantu bose bajya babisangamo. Uwatekereza kugitwara ntibyaba ari byiza kuko igitabo ni icya buri wese.”


text:
Uko yabayeho muri covid arera abana bafite ubumuga bw’uruhu.
Uzayisenga Olive ni umwe mu bakobwa bahuye n’itoteza ry’umugabo n’umuryango we kubera ko yabyaye abana bafite ubumuga bw’uruhu abenshi bita ‘‘Nyamweru.’’
Uzayisenga atuye mu mudugudu wa Nyabagobe mu kagari ka Nengo umurenge wa Gisenyi mu Karere ka Rubavu, yaganiriye Agasaro Magazine itotezwa yakorewe na Mandela Fabien wamuteye inda akamwihakana, umuryango avukamo n’uw’umugabo baramwanga kubera ko yabyaye abana bafite ubumuga bw’uruhu.
Afite imyaka 17 Uzayisenga yari mu mwaka wa kabiri mu mashuri yisumbuye ariho yahuye na Mandela Fabien muri 2014 atangira kumutereta amubwira ko amukunda, ndetse amuha impano n’amagambo y’urukundo maze Uzayisenga yiyegurira Mandela wakoraga akazi k’ubukarani, bidatinze aba amuteye inda.
Uzayisenga avuga ko ubwo yatwaraga inda ishuri yarivuyemo ndetse asanga uwamuteye inda barabana, ariko ageze igihe cyo kubyara umuryango umuba hafi nk’umwana ariko biza guhinduka ubwo yabyaraga abana b’impanga bafite ubumuga bw’uruhu benshi bita nyamweru.
Mu kiniga n’agahinda agira ati ; "Aha niho imiruho y’isi yatangiriye, umugabo aranta ambwira ko iwabo batabyara ibyo bintu, umuryango wanjye nawo urantererana ndetse n’abavandimwe banga kunyegera kubera abo bana nabyaye ngo ntazabanduza."
Uzayisenga avuga ko mama we ariwe wamubaye hafi, naho abandi ngo batinyaga kumwegera ahubwo bakamushungera no kumukomera.
Akomeza avuga ko byamubereye umutwaro aho uwo babyaranye n’umuryango we banze kugira ubufasha bamugenera, kugera no kwanga kumufasha gufata abana.
"Ntawemeraga gufata abana, uretse mama wanjye wenyine, nirirwaga mu rugo mbafashe, naba mfite aho ngiye kujya nkatwara umwe undi nkamusigira mama wanjye. "
Nubwo Uzayisenga avuga ko ariwe wahuraga n’ihohoterwa, abana ryabagiragaho ingaruka kuko iyo yabaga yagize uwo ahetse ngo ntiyashoboraga kumuha ibere cyangwa ngo narira amukure mu mugongo kubera gutinya abantu bamushungera.
Nubwo Uzayisenga yahuye n’ibigeragezo, avuga ko yashoboye gukira ibikomere ku mutima agakunda abana be ndetse akaba abakorera ngo batere imbere.
Ibi byatangiye ubwo umunsi umwe umuntu atamenye yaje kwiba umwana we akamujyana akaburirwa irengero.
"Nari nicaye mu nzu ndi konsa umwe undi ari hanze, ngiye kumureba ndamubura, ntangira gushakisha mu baturanyi, haboneka abantu batubwira ko babonye umugabo amwirukankana, twahamagaye ubuyobozi butangira gutangatanga umwana aza kuboneka ariko uwo mugabo ntiyafatwa."
Akomeza avuga ko umwana abonetse ubuyobozi bwamujyanye kuri Polisi.
"Barebye uburyo tubayeho badusaba kujya gutura mu baturage benshi ndetse bakaducungira umutekano, ubundi badusaba kujyana abana ku kigo cyakira abafite ubumuga Ubumwe center community batwemerera kubakira bakiga.
Ubu bamazeyo imyaka ibiri biga kandi byatumye nduhuka ndetse nshobora no gushaka icyo nakora kikantunga ntakomeje guhora niruka ku wanteye inda wanyihakanye."
Uzayisenga yize kudoda imyenda, kuboha amatapi, ibiseke n’ubundi bukori kori kugira ngo bimutunge n’abana be avuga ko uretse kubajyana ku ishuri ubundi agumana nabo mu rugo kuko abandi bana baturanye batemera gukina nabo.
Mu gihe cya COVID-19 ubwo ibihe byari bikomeye avuga ko inzara yamwishe n’abana maze akaguza amafaranga ibihumbi bitanu mu itsinda ry’abandi bakobwa 50 bashyize hamwe mu kwikemura ibibazo, ajya gucuruza ibinyomoro mu mujyi wa Gisenyi.
Agira ati ; "Mu mugihe cya COVID-19 amatapi n’ibiseke ntawabiguraga, byabaye ngombwa gushaka ibiraka byo kumesa no gukora isuku ariko nabyo birabura, nigiriye inama yo kuguza amafaranga yo gucuruza, ariko ibyago nagize Polisi yamfatiye mu mujyi injyana muri Stade bavuga ko bagiye kutujyana Nyabishongo nk’inzererezi."
Uzayisenga avuga ko abana aribo bamukijije kuko yahize abwira mama we ko bamufashe mu bazunguza ibicuruzwa none bagiye kumufungira mu nzererezi maze mama we nawe ahita amuzanira abana.
"Mama nabimubwiye kugira ngo atantegereza, nawe arebye ko ntahandi yari kubajyana ahita abansangisha muri stade, abapolisi babajije ababwira ko nyina w’abana bamufashe none bagiye kumufunga ati ; ‘Mumujyanane n’abana kuko ntawundi babana’ abapolisi bahise bampamagara ngo ninjyane abazungu banjye ntaha ntyo. "
Kimwe mu bibazo bikomeje kumugora ni ukubona amavuta asiga abana be kuko batagomba kujya ku zuba, ikindi ngo abahanga mu ndwara z’uruhu bamusabye kujya asiga abana be amavuta ya Sebamed kandi amato agura ibihumbi 18.
Nize kudoda ariko ntamashini ngira, kubona ibyo kudutunga biragoye, cyakora mbonye abagira neza bamfasha kubona aya mavuta naba norohewe, ikindi mbonye imashini yo kudoda nkicarana nabo ntibajye kuzuba nabyo byamfasha.
Mu buzima yanyuzemo Uzayisenga asaba abana b’abakobwa kunyurwa nibyo bahabwa n’ababyeyi, akavuga ko kwirinda impano bahabwa n’abahungu bizarinda ubuzima bwabo.
"Ndeba abo twiganye babayeho neza, njye ubuzima bwanjye bwarangiritse, nakundaga kwiga ariko simbona amahirwe yo gusubirayo, ndashaka ibiraka byo kubona ibintunga nabyo simbibona, nagombye kuba isomo kubana b’abakobwa bakwirinda icyakwangiza ubuzima bwabo."
Nubwo Uzayisenga atamenye uwari umutwariye umwana, yaje kubwirwa ko abafite ubumuga bw’uruhu bibwa mu bihugu bituranye n’u Rwanda ngo bagakoreshwa mu buvuzi.
S.s


text:
YASUWE 16
Uyu munsi taliki ya 15/7/2019, Police y’u Rwanda ibinyujije mu bayobozi bayo mu bice bitandukanye by’igihugu hari gukorwa ibikorwa bitandukanye byo gutangiza ku mugaragaro ibikorwa ukwezi kwagenewe Polisi y’igihugu ‘Police month 2019’ biteganyijwe kuzarangira taliki ya 14/8/2019.
Mu rwego rwo gutangiza ku mugaragaro ibikorwa ngarukamwaka byagenewe ukwezi kwa Polisi y’igihugu mu bice bitandukanye by’igihugu hagamijwe kongera ubukangurambaga mu kurwanya ibyaha,guha uruhare abaturage mu kubungabunga umutekano ndetse no guteza imbere imibereho myiza y’abaturage, ahantu runaka hatoranyijwe bigomba gutangirira hari gukorwa ibikorwa bitandukanye nko kubaka ibiro by’imidugudu,kubakira abaturage batishoboye aho biteganyijwe ko hazubakwa nibura inzu 30 zigenewe abatishoboye, kumena kumugaragaro ibiyobyabwenge biba byarafashwe mu gihe runaka gishize,hatangwa n’inama zitanduakanye.
Ku rwego rw’umujyi wa kigari iki gikorwa cyatangiriye mu karere ka Nyarugenge mu Murenge wa Mageragere aho Minisitiri w’urubyiruko Rosmary Mbabazi na IGP Dan Munyuza umuyobozi mukuru wa Polisi y’u Rwanda bashyize ibuye ry’ifatizo ahazubakwa ibiro by’umudugudu wa Kamatamu nk’umudugudu w’ikitegererezo utarangwamo icyaha
Ku rwego rw’intara y’uburengerazuba igkorwa cyatangirijwe mu Karere ka Nyamasheke aho Guverineri Alphonse Munyentwari ari kumwe na DIGP Felix Namuhoranye bashyize ibuye ry’ifatizo ahazubakwa ibiro by’umudugudu wa Yove mu Murenge wa Cyato nk’umwe mu midugudu 6 yo muri kariya Karere itarangwamo ibyaha yateganyirijwe kuzubakirwa ibyumba byo gukoreramo.
Mu Ntara y’iburasirasuba iki gikorwa cyatangirijwe mu Karere ka Ngoma na Minisitiri w’abakozi n’umurimo ari kumwe na DIGP Marizamunda ahazubakwa inzu y’umuturage utishoboye wo mu Murenge wa Sake, akahari ka Nyarurembo.
Mu Ntara y’amajyaruguru iki gikorwa cyabereye mu Murenge wa Cyanika kiyobowe n’umunyamabanga wa Leta muri Rwanda Health Dr Patrick Ndimubanzi ari kumwe na CP Basabose ndetse na Guverineri w’iyi Ntara JMV Gtabazi aho hatangijwe igikorwa cyo kubakira umuntu utishoboye inzu izashyirwamo ibikoresho byose ndetse no Kumeana ku Mugaragaro ibiyobwabyenge byafatiwe muri iyi Ntara mu mezi atat ashize.
Mu ijambo Umuyobozi mukuru wa Police Dan Munyuza yageneye abaturage muri rusange yagize ati:” Turashimira abaturage muri rusange n’abayobozi b’inzego z’umutekano ubufatanye mugaragariza Polisi y’igihugu mu gukumira no kurwanya ibyaha, ubu ubu tukaba dufite imidugudu itarangwamo icyaha mu turere twose tw’igihugu n’umutekano ukaba wifashe neza mu gihugu hose.
Iki gikorwa gifite insangamatsiko igira iti:” Imyaka 19 y’ubufatanye mu ikorwa byo kubungabunga umutekano no guteza imbere imibereho myiza y’abaturage.”


text:
Uturere twose twahawe moto 120 zo gufasha mu kunoza serivisi z’ubutaka
Yanditswe na SEZIBERA ANSELME
Ikigo k’igihugu gishinzwe imicungire n’imikoreshereze y’ubutaka mu Rwanda ku bufatanye n’Ikigega cy’Abongereza k’’iterambere (DFID) bahaye inkunga uturere 30 tw’igihugu moto 120 zigamije gufasha ba noteri b’imirenge kwegereza serivisi zinoze abaturage kandi zihuse, ibyo bikaba byarabaye ejo hashize ku wa 07 Gashyantare 2018.
Umuyobozi mukuru w’Ikigo k’igihugu gishinzwe imicungire n’imikoreshereze by’ubutaka Mukamana Esperance, agira ati: “Moto 120 zatanzwe mu turere 30 tw’ igihugu, hari imirenge izagenda ihabwa iziri hagati ya 3 na 5 mu rwego rwo gufasha abashinzwe ubutaka n’imiturire gutanga serivisi zihuse kandi zinoze.
Moto zije gukemura ikibazo cyo kwihutisha serivisi ku baturage nubwo bidakemutse 100% kuko hari ibibazo byaterwaga n’imwe mu mirenge iri kure y’uturere kandi ba noteri ari bo bagomba kubegera ngo buzuze dosiye zijyanwa ku turere bigatuma zitinda”.
Akomeza atangaza ko mbere yo kugena aho izo moto zizagana, abayobozi b’uturere basabwe gutoranya imirenge itanga serivisi nyinshi cyane z’ubutaka kandi bakareba n’iri kure y’uturere yagorwaga no kugira ngo serivisi z’ubutaka zitangwe neza.
Mukamana asobanura ko imirenge izaba itagezweho n’iyo nkunga ya moto uturere tuzagenda tuyishakira ibisubizo kugira ngo hakemurwe inozwa rya serivisi. Gusa anatangaza ko izo moto atari iz’abo bakozi ku giti cyabo kugira ngo bahite bazegurirwa, kuko hari amasezerano bazasinya bamaze kuzibona ubundi bakajya bazishyura, ariko uvuye mu kazi atararangiza kuyishyura azajya ayisubiza mu maboko y’akarere kugira ngo kayihe undi mukozi mushya.
Hanganimana Asinati ashinzwe ubutaka n’imiturire mu murenge wa Bumbogo mu karere ka Gasabo, avuga ko bahuraga n’ibibazo byerekeranye no kujyana dosiye aho ziba zigomba kugera kuko barindiraga imodoka imwe y’umurenge kandi nayo ifite akazi kenshi gatandukanye.
Ikindi avuga ni uko abashinzwe ubutaka bahura n’akazi kenshi ko kujya kureba uko ibikorwa byifashe ugasanga kenshi dosiye zidindira kandi zigatinda kugera ku karere ndetse n’iziri ku karere zigatinda kuvayo zigera kuri ba nyirazo.
Avuga ko serivisi z’ubutaka zikunze kubamo ibibazo biterwa no kuba umuturage uyishaka aza yishyizemo ko atahana dosiye ye ariko yahagera agasanga hari ibyo asabwa kuzuza atari yiteguye bigatuma batabyishimira.
Agira ati: “Ibintu bikunze kubamo ibibazo ni ibyerekeranye n’abazungura cyangwa iby’umuntu witabye Imana usabwa kumwandukuza kuko rimwe na rimwe iyo uwasabye serivisi avuye ku muntu ushinzwe irangamimerere hari nubwo asabwa kugana inkiko. Hari kandi abagura n’abagurisha baba batabikoreye imbere ya noteri, abo nabo bakaba bakunze guhura n’ibibazo birebana no guhererekanya.”
Hanganimana akomeza avuga ko izo moto zigiye kubafasha kwegereza abaturage serivisi bagana aho ibibazo bibarizwa hanze y’ibiro kuko ubusanzwe wasangaga abaturage ari bo basangaga ababaha serivisi ku biro byabo.
Moto zatanzwe ku bashinzwe gutanga serivisi z’ubutaka imwe ibarirwa agaciro ka miliyoni 2 z’amafaranga y’u Rwanda.


text:
Uburyo ubona ubuzima bwawe nicyo giha isura ubuzima bwawe. Uko ufata ubuzima nibyo bizaha icyerekezo imibereho yawe. Uko ubona ibintu nibyo bizahindura uburyo ukoresha igihe,uburyo ukoresha umutungo,uburyo ukoresha impano zawe ndetse n’agaciro uha imibanire yawe n’abandi.
Nushaka kumva neza abandi ujye ubabaza uti “ubona ute ubuzima bwawe?”Uzatangara ubonye ibisubizo bitandukanye, bingana n’umubare w’abantu wabajije. Hari abambwiye ngo babona ubuzima ari nk’ikinamayobera (maji),abandi barambwiye ngo babubona nk’inzira irimo za mine ziguturikana aho ukandagira hose, abandi babubona nk’imodoka igenda idahagarara,abandi ngo ni amayobera ,abandi ngo ni nk’indirimbo nziza,urugendo,cg imbyino.
Hari abantu bavuze ngo “ubuzima ni nk’urwego,rimwe ukaba uri hejuru ubundi ukaba uri hasi” ndetse ubundi ugasanga uzenguruka usa n’ubyina muzunga”.Abandi baravuze ngo “Ubuzima ni nk’igare ryo gusiganwa rifite vitesi icumi ariko tudakoresha”,Abandi ngo “Ubuzima ni nk’umukino w’amakarita:Ukinisha ikarita baguhaye nta kindi wahinduraho”.
Nkubajije ngo nguhe ishusho yuko ubona ubuzima, ni ikihe gishushanyo cyahita kiza mu mutwe wawe? Icyo gishushanyo nicyo kigereranyo cyawe cy’ubuzima.Uko niko ubona ubuzima,waba ubitekereza cyangwa utabitekereza.Uko niko utekereza ubuzima buteye kandi nicyo kigaragaza icyo ubutegerejeho. Abantu kenshi berekana uko babona ubuzima mu buryo batoranya imyambaro bambara, imikufi n’indi mirimbo bambara, imodoka bagendamo, uburyo basokoza umusatsi, ibishushanyo bamanika ndetse bamwe babigaragariza mu bishushanyo bishyira ku mubiri.
Iyo shusho y’ubuzima kenshi udatekerezaho ni yo igenga imibereho yawe kuruta uko ubitekereza. Niyo igena ibyo utekereza ku buzima, ibyo uha agaciro abo mushyikirana, intego zawe, ndetse n’ibyo ushyira imbere. Urugero: niba wumva ubuzima ari ibirori, icyo uzaha agaciro kuruta ibindi mu buzima ni ukwidagadura. Niba ubona ubuzima nko gusiganwa, uzashyira imbere kwihuta kandi inshuro nyinshi ibyo uzakora byose uzaba uri mu muvuduko. Niba ubona ubuzimank’isiganwa rya marato (kilometero 42), uzaha agaciro kwihangana . Niba ubona ubuzima nk’urugamba cyangwa kurushanwa, uzaha gaciro kanini guhora uri uwa mbere.
Ubona ute ubuzima? Ushobora kuba warubatse ubuzima bwawe ku gishushanyo kitari cyo. Kugira ngo ushobore gusohoza imigambi Imana yakuremeye, bizagusaba kwigobotora imitekerereze isanzwe uyisimbuze ibishushanyo by’ubuzima dusanga muri Bibiliya. Bibiliya iravuga ngo “Mwe kwishushanya n’imikorere y’ab’iki gihe, ahubwo mureke Imana ibahindure mu mitima kubwo guhinduka mu bitekerezo. Ni bwo muzashobora kumenya neza ibyo Imana ishaka” Abaroma 12:2
Bibiliya iduha ibishushanyo bitatu bitwereka uburyo Imana ibona ubuzima:Ubuzima ni igeregezwa, ubuzima ni indagizo, ubuzima ni igihe dufashe ku murimo.Ibi bitekerezo ni ryo shingiro ry’ubuzima bufite intego. Turareba bibiri bya mbere muri iki gice, icya gatatu turacyibandaho mu gice gikurikiye.
Ubuzima hano ku isi ni igeragezwa
Iki gishushanyo cy’ubuzima kigaragara henshi mu nkuru zo muri bibiliya. Tubona Imana igerageza imico y’abantu , igerageza kwizera kwabo, kumvira kwabo, urukundo rwabo, ubunyangamugayo n’ubudahemuka. Amagambo ibigeragezo, ibishuko, gutunganywa, gupimwa n’andi avuga nkayo agaruka inshuro zirenga 200 muri Bibiliya. Imana yagerageje Aburahamu imusaba kuyitambira umuhungu we Isaka. Imana yagerageje Yakobo igihe yagombaga gutendera Rasheli indi myaka irindwi ngo ashobore kumuhabwa nk’umugore we. Adamu na Eva batsinzwe ikizamini mu murima wa Edeni, Dawidi inshuro nyinshi yatsinzwe amageragezwa Imana yamuhaye. Ariko Bibiliya iduha n’izindi ngero nyinshi z’abantu batsinze amageragezwa akomeye nka Yosefu, Rusi, Esiteri na Daniyeli.
Imico n’imyifatire myiza bikomezwa kandi bikagaragarira mu bigeragezo, niyo mpamvu ubuzima bwuzuyemo ibigeragezo. Buri munota w’ubuzima bwawe uba urimo kugeragezwa .Imana iteka iba irimo kwitegereza uburyo witwara imbere y’abantu, uburyo witwara mu bibazo ,uburyo witwara iyo wagize amahirwe, iyo uri mu makimbirane, mu burwayi, iyo byose bitagenze uko watekerezaga ,ndetse niyo imvura cyangwa izuba byabaye byinshi! Imana ibona n’utuntu duto nk’iyo ukinguriye abandi urugi ,iyo uteruye akantu k’umwanda katakaye aho anyura, cyangwa iyo ugaragaje ikinyabupfura ku mukozi woroheje nk’uzana inzandiko cyangwa uhereza muri za resitora.
Ntabwo dushobora kumenya bitari byaba ibizamini byose Imana izaduha ariko hari bimwe dushobora guteganya dushingiye kuri bibiliya. Uzageragezwa n’ibintu bihinduka ,amasezerano adasohora vuba nk’uko wibwiraga, ibibazo bigaragara nk’ibidafite umuti, amasengesho wasenze agasa n’adasubizwa,abantu bakuvuga nabi kandi urengana, ndetse n’ibyago bidafite impamvu .Mu buzima bwanjye nabonyeko Imana igerageza kwizera kwanjye ikoresheje ibibazo ,ipima ibyiringiro byanjye igenzura uko nkoresha ubutunzi yampaye ,ikagerageza urukundo rwanjye iciye mu bantu.
Kimwe mu bizamini bikomeye ni uburyo witwara iyo udashobora kumva urikumwe n’Imana mu buzima bwawe . Hari ubwo Imana isa nk’iyihishe,wayishaka ukumva isa n’iri kure yawe.Umwami witwa Hezekiya yanyuze muri icyo kigeragezo.Bibiliya iravuga ngo ‘’Imana yamuretse imugerageza ,kugira ngo imenye ibyari mu mutima we byose .’’Hezekiya yari yaragendanye n’Imana ariko bigeze mu gihe byose byagendaga neza,Imana iramwitarura ngo igerageze kamere ye ,kugira ngo ihishure intege nke ze bityo ashobore gutegurirwa gukora imirimo ikomeye kurutaho.2 Ingoma 32 :31
Iyo umaze kumva neza ko ubuzima ari igeragezwa,usobanukirwa ko nta kintu na kimwe kiza mu buzima bwawe kidafite impamvu. Buri kantu kose kaza mu buzima bwawe, n’akagaragara ari ubusabusa ,gafite umumaro mu guhindura kamere yawe. Buri munsi ni umunsi ukomeye,buri dakika ni uburyo Imana iba iguhaye bwo gukura mu mico, kugaragaza urukundo cyangwa kwishingikiriza ku Mana.
Ibigeragezo bimwe na bimwe bigaragara birenze ibyo twakwihanganira ,ibindi hari n’ubwo tubicamo ntitubimenye. Ariko uko byaba bingana kose,bifite agaciro ku buzima bw’iteka. Inkuru nziza ngufiiye nuko Imana yifuza ko utsinda ibyo bigeragezo by’ubuzima ,niyo mpamvu itajya yemera ko ibigeragezo uhura nabyo byarusha imbaraga ubuntu iguha ngo ushobore guhangana nabyo. Bibiliya iravuga ngo ‘’ Imana niyo kwizerwa,kuko itazakundira ko mugeragezwa ibiruta ibyo mwashobora kwihanganira,ahubwo hamwe n’ibibagerageza izabacira akanzu ,kugira ngo mubone uko mubasha kukihanganira.’’ 1 Abakorinto 10 :13
Iyo utsinze ikigeragezo ,Imana irabibona igatangira gukora ingamba zo kuzakugororera mu ijuru .Yakobo yaranditse ngo ‘’Hahirwa umuntub wihanganira ibimugerageza kuko namara kwemerwa azahabwa ikamba ry’ubugingo iryo Imana yasezeranije abayikunda .’’Yakobo 1 :12
Ubuzima ku isi ni indagizo.
Icyo ni ikigereranyo cya kabiri Bibiliya ikoresha ivuga ubuzima .Igihe tumara hano ku isi ,imbaraga zacu, ubwenge,amahirwe,inshuti zacu n’ubutunzi byose ni impano Imana yaduhaye ngo tuyibikire kandi tuyicungire.Turi ibisonga by’ibyo Imana iduha byose. Kumva neza uyu murimo w’ubusonga bitangirana no gusobanukirwa ko ibintu byose n’abantu bose tubona mu isi ari umutungo w’Imana. Bibiliya iravuga ngo’’Isi nibiyuzuyemo ni iby’uwiteka, isi n’abayibamo .’’Zaburi 24 :1
Nta kintu na kimwe kiba ari icyacu mu gihe gito tumara ku isi .imana iba yadutije isi mu gihe tukiri hano. Uvuka wayisanze aho ari umutungo w’Imana,kandi Imana izayitiza undi numara kuyivamo. Uba wahawe agahe gato ko kuyinezererwa.
Ubwo Imana yaremaga Adamu na Eva ,yabashinze kurinda ibyo yari yararemye kandi ibagira abacungamutungo bayo.Bibiliya iravuga ngo ‘’Imana ibaha umugisha ,Imana irababwira iti’ mwororoke mugwire,mwuzure isi,mwimenyereze ibiyirimo ,mutware… Itangiriro 1 :26
Source: Book ‘Ubuzima bufite intego’ by Rick Warren
[email protected]


text:
Ibintu 4 dusabwa gukora muri uru rugendo rujya mu i Juru
Yanditswe na: Ubwanditsi
2021-09-27 02:49:28
Kuko mukwiriye kwihangana kugira ngo nimumara gukora ibyo Imana ishaka, muzahabwe ibyasezeranijwe.“Haracyasigaye igihe kigufi cyane, Kandi uzaza ntazatinda. Ariko umukiranutsi wanjye azabeshwaho no kwizera. Nyamara nasubira inyuma, umutima wanjye ntuzamwishimira.”Ariko twebweho ntidufite gusubira inyuma ngo turimbuke, ahubwo dufite kwizera kugira ngo tuzakize ubugingo bwacu. Abaheburayo :10:36-39
Nshuti yanjye, Imana iradusaba gukora ibintu 4 muriri jambo ryayo:
1. Kwihanganira ibiturushya tugakora ibyo Imana ishaka byose.
2. Kwitegura kugaruka kwa Yesu Kristo.
3. Kwizera Imana kuko niyo kwizerwa ibihe byose.
4. Kwirinda gusubira inyuma ngo tujye mu byaha.
Imana idushoboze gukora ibyo idusaba binyuze mu ijambo ryayo. Ineza y’Imana iganze mu buzima bwawe, kandi Imana iguhe icyo umutima wawe ushaka cyose, Amen!
Reba n’iyi nyigisho: Ni ryari umuntu ashobora kugera mu gihugu cy’isezerano akaba uwo Imana yifuza kwaba we?/Pst Desire H
[email protected]


text:
Ndi Bonny Buranga, umuhanzi w’umunyarwanda, ndirimba mu njyana ya RNB. Amazina yanjye nyakuri ni Buranga Boniface. Navukiye mu Ntara y’I Burengerazuba mu Karere ka Nyamasheke mu Murenge wa Shangi. Navutse ku itariki 12 Kamena 1989. Ababyeyi banjye ni Protais Bunyenzi na Beatrice Mukayiranga, nkaba ndi imfura mu muryango w’abana batatu. Ndi ingaragu, niga muri Kaminuza nkuru y’u Rwanda ishami rya Kigali mu itangazamakuru n’itumanaho mu mwaka wa gatatu. Amashuri yisumbuye nayize muri Petit Seminaire St Aloys i Rusizi no muri E.S.Tyazo i Nyamasheke. Uko Bonny Yinjiye mu buhanzi
Intangiriro y’umuziki wanjye nyikomora mu iseminari, aho niga mu mwaka wa kabiri gusa nari ndi umwe mu bayobozi ba korali (chorale) yaho kubera impano ikomeye nari mfite muri muzika cyane cyane iyo guhimba indirimbo nifashishije amanota ya muzika (Solfege).
Indirimbo ya mbere nayisohoye muri 2009 ndangije amashuri yisumbuye. Nibwo natangiye kumenyekana cyane mu Ntara y’i Burengerazuba cyane cyane mu Turere twa Rusizi na Nyamasheke. Nyuma naje gukomereza umuziki Ntara y’Amajyepfo muri Kaminuza y’u Rwanda aho naje gutwara igihembo cy’umuhanzi witwaye neza kurusha abandi mu gushimisha abafana mu mwaka wa 2010.
Ubu mfite indirimbo 7 za audio ari zo : Nta wundi, Icyivugo cy’Ubutwari, Tera Intambwe, Ndanyuzwe, Bimbwire, Rukuruzi, Nyerurira. Naho kugeza ubu izo nakoreye amashusho ni 2 : Bimbwire na Rukuruzi naririmbye mfatanyije n’umuhanzi akaba n’umwarimu muri Kaminuza y’u Rwanda Professor Nigga. Usibye umuziki ndi umuyamakuru wa Radio Salus mu biganiro. Icyo nzwimo cyane ni icyitwa “Tukabyine” ndetse no mu makuru (News).
Ndateganya gukorera umuziki wanjye mu mujyi wa Kigali aho ubu ndi gukora amashusho y’izindi ndirimbo zisigaye kandi mfite gahunda yo kwitabira ibitaramo bikomeye kugirango ngaragarize abanyarwanda bose muri rusange impano yanjye.
Indirimbo Zikunzwe z'Umuhanzi Bonny Buranga
1
Tera Intambwe - Bonny Buranga
2
Rukuruzi - Bonny Buranga
3
Bimbwire - Bonny Buranga
4
Ndanyuzwe - Bonny Buranga
5
Cyuzuzo - Bonny Buranga
6
Bazabibona - Bonny Buranga feat The Blessed
Reba Video
Urukundo
Buranga Boniface aka Bonny Buranga
at 14:19
Labels: abahanzi nyarwanda, ibyamamare


text:
Amagambo y'amaraso yavuzwe na Prezida Polo Kagame.
*Umuntu wese wibuka aya magambo ndemeza ko yahumutse*
1. Ntabwo twabonye umwanya uhagije umuntu yajyaga kubamariramo umujinya wose
2. Nabariya baducitse twabasanzeyo turabica
3. Abo twahunganye 1959 nibo bwoko bwanjye abandi basigaye ni nkabariya
4. Bagombaga gupfa kuko ntiwarya umuleti utabanje kumena igi
5. Utazakurikiza ibyo tumusaba tuzamurasa ku manywa y'ihangu
6. Hari igihe biba ngombwa isazi tukayicisha inyundo
7. Bariya nabagerenya na bya bindi umubiri udakenera ukabisohorera hasi
8. Ukaza gusenya inzu nkiyi nahita nkwica mbere.
10. N' uriya banigiye muri hotel urupfu rwe ntirwambabaje.
*Ese waba wibuka uwavuze ibyo?*


text:
Kubaka umuryango mwiza, inshingiro y’imyoborere myiza
Mu rwego rwo kwizihiza umunsi mpuzamahanga w’umugore wo mu cyaro, umunsi mpuzamahanga w’umwana w’umukobwa, no gutangiza ukwezi kw’imiyoborere myiza Pro-Femmes/Twese Hamwe ifatanyije n’akarere ka HUYE uyu munsi wizihirijwe mu murenge wa Gishamvu mu nsanganyamatsiko igira iti “Twubake u Rwanda twifuza, duteza imbere imiyoborere myiza, duteza imbere umuryango”. Kuri uyu munsi Pro-Femmes/Twese Hamwe yatanze ubutuma bwo kubaka umuryango utarangwamo amakimbirane n’ihohoterwa rishingiye ku gitsina hifashishijwe ikinamico ikangurira abantu guhindura imyitwarire.
Abagore bo mu cyaro bageze kubikorwa by’indashyikirwa bahawe ibihembo
Uyu wabaye umwanya wo kwishimira iterambere umugore wo mucyaro amaze kugeraho no kugaragaza imbogamizi umugore wo mucyaro agifite cyane cyane imirimo myinshi imuhuriraho hasabwa ko hashyirweho uburyo bwo kumwunganira kugirango nawe abone umwanya wo gukora ibikorwa biteza imbere umuryango no gukomeza gukangurira abagabo kwimakaza ubutanye mu nshingano zo kwita ku muryango, hanimakazwa ihame ry’uburinganire n’ubwuzuzanye kuko niryo shingiro ry’iterambere ry’umuryango.
Madame MURESHYAKWANO Marie Rose, Umuyobozi w’Intara y’Amajyepfo
Guverineri w’Intara y’Amajyepfo Madame MURESHYANKWANO Marie Rose, ari nawe wari Umushyitsi mukuri kuri uyu munsi, yagarutse k’uruhare rw’umuryango mu kwimakaza imiyoborere myiza no kubaka umuryango utarangwamo amakimbirane. Yashishikarize umuryango kurwanya ihohoterwa rikorerwa abana cyane cyane kurwanya inda ziterwa abana bakiri bato bikangiza ejo hazaza habo n’iterambere ry’igihugu muri rusange. Yasabye kandi ababyeyi gusigasira uburere bw’abana. Goverineri w’Intara y’amajyepfo yarangije ashimira Pro-Femmes/Twese Hamwe uruhare rwayo mu kubaka umuryango.
Hatanzwe ubutumwa bugamije kubaka umuryango mwiza utarangwamo amakimbirane hifashishijwe ikinamico


text:
Imvura izagabanyuka mu Gihugu hose
Ikigo cy’Igihugu gishinzwe ubumenyi bw’ikirere (Meteo Rwanda), kiratangaza ko imvura iteganyijwe mu gice cya gatatu cy’ukwezi kwa Gicurasi 2022 (kuva taliki ya 11 kugeza taliki ya 20), iri hagati ya milimetero 0 na 60, ikaba izagabanyuka mu gihugu hose.
Imvura iri hagati ya milimetero 45 na 60 ni yo nyinshi iteganyijwe muri iki gice ikaba iteganyijwe henshi mu Turere twa Nyamasheke, Rubavu, Rutsiro, Nyabihu, Musanze, Burera, mu majyaruguru y’Uturere twa Gakenke na Ngororero, mu burengerazuba bw’Uturere twa Nyamagabe na Nyaruguru no mu burasirazuba bw’akarere ka Rusizi.
Ibice bisigaye by’Intara y’Amajyaruguru, Iburengerazuba, n’ibyo mu Turere twa Nyaruguru na Nyamagabe hateganyijwe imvura iri hagati ya milimetero 30 na 45.
Imvura iri hagati ya milimetero 0 na 15 ni yo nkeya iteganyijwe muri iki gice ikaba iteganyijwe mu gice kinini cy’Uturere twa Kayonza na Kirehe, mu burasirazuba bw’Akarere ka Gatsibo no mu majyepfo y’Akarere ka Bugesera.
Ibice bisigaye by’Intara y’Iburasirazuba n’iy’Amajyepfo ndetse n’Umujyi wa Kigali hateganyijwe imvura iri hagati ya milimetero 15 na 30.
Nkuko byari biteganyijwe mu iteganyagihe ry’igihembwe cy’Itumba rya 2022, iyi mvura nke iteganyijwe mu gice kinini cy’Igihugu iragaragaza icika ry’imvura y’Itumba uretse mu Ntara y’Iburengerazuba n’iy’Amajyaruguru aho biteganyijwe ko imvura izacika hagati y’itariki ya 1 n’iya 10 Kamena 2022.
Imvura iteganyijwe izaba iri ku kigero cy’impuzandengo y’imvura isanzwe igwa henshi mu gihugu muri iki gice (ikigero cy’impuzandengo y’imvura isanzwe igwa muri iki gice iri hagati ya milimetero 5 na 50).
Iminsi izagwamo imvura izaba iri hagati y’iminsi ibiri (2) n’iminsi itanu (5), ikaba iteganyijwe kuva taliki ya 23 Gicurasi kuzamura mu Ntara y’Iburengerazuba n’Amajyaruguru no kuva taliki ya 25 Gicurasi kuzamura ahandi hasigaye.
Imvura iteganyijwe izaba irimo inkuba n’umuyaga ikazaterwa n’isangano ry’imiyaga riherereye mu karere u Rwanda ruherereyemo ryongerera imbaraga imvura ituruka ku miterere ya buri hantu. 2.
Umuyaga uteganyijwe
Umuyaga mwinshi ufite umuvuduko uri hagati ya metero 6 na 8 ku isegonda uteganyijwe mu majyaruguru y’Intara y’Iburasirazuba mu bice by’Uturere twa Gicumbi, Nyagatare na Gatsibo no mu bice byinshi by’Intara y’Iburengerazuba mu Turere twa Rusizi, Nyamasheke, Karongi, Rutsiro, Rubavu no mu burengerazuba bw’Uturere twa Nyabihu na Nyamagabe.
Umuyaga uringaniye ufite umuvuduko uri hagati ya metero 4 na 6 ku isegonda uteganyijwe mu bice bisigaye mu gihugu.
Ubushyuhe buteganyijwe
Mu gice cya gatatu cy’ukwezi kwa Gicurasi 2022, hateganyijwe ubushyuhe bwinshi buri hagati ya dogere Selisiyusi 17 na 29 mu Rwanda.
Mu bice bimwe by’Umujyi wa Kigali, ikibaya cya Bugarama, igice cy’Amayaga n’ibice bimwe by’Uturere twa Ngoma na Bugesera ni ho hateganyijwe ubushyuhe bwinshi kurusha ahandi buzaba buri ku gipimo kiri hagati ya dogere Selisiyusi 26 na 29.
Igipimo cy’ubushyuhe kiri hagati ya dogere selisiyusi 23 na 26 giteganyijwe mu bice bisigaye by’intara y’Iburasirazuba, Umujyi wa Kigali, mu Turere twa Rusizi, Nyamasheke na Karongi ku nkengero z’ikiyaga cya Kivu no mu Ntara y’Amajyepfo uretse mu burengerazuba by’Uturere twa Nyamagabe na Nyaruguru hateganyijwe ubushyuhe buri hagati ya dogere Selisiyusi 20 na 23.
Mu majyaruguru y’intara y’Amajyaruguru muri Parike y’Igihugu y’Iburunga, mu burengerazuba bw’Akarere ka Nyabihu no mu burasirazuba bw’Akarere ka Rubavu ni ho hateganyijwe ubushyuhe buke buri ku gipimo kiri hagati ya dogere Selisiyusi 17 na 20.
Ubushyuhe buteganyijwe buri ku kigero cy’impuzandengo y’ubushyuhe busanzwe mu kwezi kwa Gicurasi igice cya gatatu.